ETA: "Aski da euskal preso politikoen bizitza eta eskubideekin jolasteaz"

Euskadi Ta Askatasunaren agiria Euskal Herriari: ETAk, nazio askapenerako euskal erakunde sozialista iraultzaileak, agiri honen bidez euskal preso politikoen egoeraren inguruan bere iritzia helarazi nahi dio Euskal Herriari: Espainia eta Frantziako gobernuek Euskal Preso Politikoen Kolektiboaren kontra ezarrita duten espetxe politikaren ondorioz, azken asteetan gertaera oso larriak ezagutu ditugu. Angel Figueroa eta Xabier Lopez Peñaren heriotzak, euskal preso politikoek pairatzen duten mendekuzko politikaren muturreko adierazleak dira. Mariano Rajoy eta François Hollande dira, bi gobernuetako agintari goren gisa, Angel eta Xabierren heriotzen arduradun nagusiak, bai eta presoek jasan beharreko sakabanaketa, isolamendu eta zigorrenak ere. Aski da euskal preso politikoen bizitza eta eskubideekin jolasteaz.

Espainia eta Frantziaren espetxe politikak dagoeneko ez dira soilik Euskal Herritik behatzen.

Nazioarteko eragile eta instantzia ezberdinak estatuen hainbat erabaki zalantzan jartzen ari dira.

Alta, errealitate honek, jarrera aldatzera baino, gehiago ixtera eramaten ditu. Berriki, Espainiako Estatuko ordezkariek Estrasburgon zabaldutako mezuak inkisizio edota frankismo garaietako

jarduerak ekartzen ditu gogora.

Sakabanaketa eta salbuespen neurriak, sufrimendu eragile izateaz gain, konponbide prozesua ibilbiderik gabe uzteko dituzte indarrean. Estatuak eta Euskal Herriko zenbait eragile politiko aitzakiak asmatzen ari dira prozesuaren blokeoa errotzeko. Denek, bakoitzak bere diskurtsoarekin, egoera politikoan aldaketa esanguratsurik eman ez balitz bezala jokatzen dute, blokeoaren ardura ezker abertzalearen bizkar gainean jarri nahian. Ildo horretan, iraingarria da mota guztietako erasoak pairatzen ari diren presoei egoera horren errua egotzi nahi izatea.

Euskal preso politikoek jasaten duten egoeraren eta azken gertaera larrien aurrean, PNVren jokabidea ere salatu nahi dugu. Harrigarria suerta badaiteke ere, ez du presoen egoerari konponbidea emateko konpromiso zehatzik hartu. Bitartean, blokeoaren arduradun den Espainiako Gobernuari leialtasun osoa eskaintzen dio. Hobe luke, presoen eskubideen aldeko aldarriak erasotu eta lekuz kanpoko adierazpenak egin ordez, bi gobernuekiko exijentzia maila igo eta euskal gehiengoaren interesekin batera, prozesuan ekarpen positiboak egiten hastea.

Izan ere, euskal jendartearen gehiengoak, konponbide osoaren aldarriaren barnean, euskal presoen Euskal Herriratzea eta salbuespen neurriak gainditzea eskatzen du aspalditik. Aieteko Konferentzia eta ETAk borroka armatuaren amaiera iragarrita, benetako bakea nahi duen edozein eragile eta herritarrentzat zentzuzko hurrengo urratsa hori litzateke.

Une erabakigarrian gaude, konponbide osoa baitago jokoan. Mendeetako gatazka gaindituko bada, ez dago ikusle paperean esperoan egoterik. Euskal preso politikoen egoerari eta blokeo jarrera gotorrei herriaren nahiarekin eta urratsekin aurre egin behar zaie. Euskal eragile eta herritarren presioa areagotzea da gehiengoaren borondatea gutxiengoaren erabakiei gailentzeko bermea.

Azkenik, Xabier Lopez Peña euskal borrokalariaren heriotzak eragin digun samin sakona agertzearekin batera, lagun eta senitartekoei gure doluminik sentituenak eman nahi dizkiegu.

ETAk, sarraski espetxeetan dauden euskal borrokalariek eta haien senitartekoek egunerokoan erakusten duten kuraia goraipatu nahi du. Bihoakie guztiei gure babesik sendoena. Lortuko dugu!

Gora Euskal Herria askatuta! Gora Euskal Herria sozialista!

Jo ta ke independentzia eta sozialismoa lortu arte!

Euskal Herrian, 2013ko apirilean

Euskadi Ta Askatasuna

E.T.A.

"Gara" egunkariak gaur argitaratutako ETAren agiria, hitzez hitz


Hemengo sagar eta aran sasoia hasi da

Ez da ohikoa, baina aurten hala gertatu da, Sanjoan sagarrak izena eman dion garaiari aurre hartu dio. Maria Jesus Oriaren postuan hainbat kilo ziren salgai, bakoitza 3 euroan.

Lehenengo arana, berriz, gorri txikia, Aramatik Patxi Arizmendik ekarri zuen, eta kiloa 2 euroan jarri zuen salgai. Leka, aldiz, «fin-fin eta samur-samurra dago; joan zen astean eraman nuen eta patata eta azenario berriekin jan nuen, bai beroa eta baita entsaladan ere. Gutizia!» kontatu digu bezero batek. Kiloa 6 euroan salgai da. Aire libreko leka ere hasi da.

Ziza garaia bukatzen ari da eta saltzaile bakarrak, Mikel Lasak zituen azkenetakoak izan daitezkeenak. Ziza garaian soilik etorri ohi den Garbiñe Barandiaran gasteiztarrak etortzeari utzi dio.

Bitxikeriak:

Geroz eta tomate gehiago ikusten da, negutegikoa oraindik. Tartean ale ederrak, argazkikoa lekuko. Kiloa pasa pisatu du Azkoitiko Kurutziagako Jack motako tomateak.

Joan zen astean Aste Berdea ekimena egin zuten Ordizian. Beste hainbat ekitaldiren artean, Kimikarin, non herriko haurrek baratze bertikalak egin zituzten. Atzo oraidik plazan zintzilik ziren. Murriztu, berrerabili, berziklatu filosofia bultzatuz, botila hutsetan landareak, urazak eta marrubiak aldatu eta atzo lau egunetan irabazi dutena nabarmen zen.

Ordiziako azokako aste honetako prezioak


Irrintzia Plaza 2015-05-21

Josu Larrinagaren irrintziak eman dio hasera gaurko saioari. Jose Luis Aizpuruk mugaz bestaldeko berriak kontatu dizkigu. Urko Aristik, hauteskunde kanpainaren inguruko azterketa bitxia egin digu. "Una nueva amiga" filme frantziarra aztertu du Gontzal Agote zine kritikoak. Josetxo Azkonak Hauteskunde kanpaina izan du mintzagai. Bukatzeko, Frenetik rock taldeaz aritu gara, Xabi Secok eman digu lan berriaren berri.


'Hemen Debagoiena' saioa osorik: 2018-11-04

Azaroaren 4ko saioan, ‘La trinchera infinita’ pelikularen estreinaldia dela eta Aitor Arregi zuzendariari Oñatin egin dioten emanaldiaren berri eman du Imanol Belokik, Arregiren beraren eta pelikula ikusten izan diren herritarren jasoaz. Azaroarekin batera martxan jartzen den Movember ekimenarekin bat egiten duten Arrasateko Mondravember taldekoekin izan da Amaia Aranegi; Miren Arregi bestalde, Screaming Zoltars talde sortu berrikoekin. Aurten 20 urte bete dituen Mundukide Fundazioko zuzendari Josu Urrutia ere izan da platoan.


Batzarrerako deia, merkatarien elkarteko kide izan gura dutenei

Herriko dendari eta tabernari guztiak gonbidatu dituzte, apirilaren 25ean, 15:15ean, Traña-Matienako Errota kultur etxean egingo duten batzarrera.

Urte honen hasieran eratu eta martxo amaieratik elkarteen errejistroan izena emanda dagoen Abadiñoko Merkatari Elkartera batu gura duten guztiei kide egiteko aukera eskainiko diete, asteleheneko hitzordu horretan. Batzarrera bertaratu ezin arren, elkarteko kide egiteko interesa dutenek, berriz, helbide elektroniko honetara idatzita jaso dezakete informazioa: amemerkatarielkartea@hotmail.com.

Udaleko gobernu taldea jardun zen, iazko urte amaieran, Abadiñoko merkatarien elkarte honen sorrera bultzatzen.


Kontziliazioa

Durangoko kaleetan, eskoletan eta jolas parkeetan gero eta aitite-amama gehiago ikusten ditut, haurren zaintza lanetan. Ikusmen selektiboa deitzen dioten hori izango da. Izan ere, gure kasuan ere aitite eta amamari eskertu behar diegu semearen zaintzaren zati handi bat euren gain hartu izana.

Omenaldi bat merezi dute. Gure inguruko jubilatuek rol berriak eurenganatzen ari dira, ez bakarrik arlo honetan. Gero eta pertsona nagusi gehiago ikusten da ume eta besteen zaintzan, lan altruistak egiten, mugimendu sozialetan militatzen… Gizartearen zutabeetako bat direla esango nuke, okertzeko beldur handirik gabe.

Jendarte honen “keriak” izango dira, baina kontziliaziorik ez da existitzen. Familia eta lana ez dago kontziliatzerik, bata edo bestearen artean aukeratu behar dugu. Egia da, bai, bi arloak ahalik eta hoberen kudeatzen saiatzen garela, baina kontziliazioaren ideia sistemak jarri digun mauka da. Kontziliatzeko ustezko abantaila batzuk eskaintzen dizkigute, baina pribilegio gisa hartzen dira, ez eskubide moduan.

Errealitatea da bizi garen sistema honetan produzitzeko adinean gaudenok sekulako presioak ditugula sistemaren errota lan produktiboarekin elikatzeko. Bizitzeko lan egin behar da, eta sozialki onartuak izateko ere bai. Bikote batean, familia zaintzeko lana utzi duen bikotekide bat nekez ezagutuko dugu, “rara avisen” bat egongo da, baina gehienetan errezeloz ikusia. Bada, eskerrak sistemaren “keriak” gainditzeko aitite eta amamen laguntza dugula. Bejondeiela!


Bat eta Barik garraio txartelak, Dbuseko linea guztietan erabilgarri

Horrenbestez, txartel horiek erabiltzen dituztenek Donostiako hiri autobusen konpainiako linea guztietan hobaridun tarifak eskura ditzakete.

Bat (Araba) eta Barik (Bizkaia) garraio txartelak erabiltzen dituzten pertsonek Dbus Donostiako hiri autobusen konpainiako linea guztietan ordaintzeko erabili ditzakete dagoeneko. Joan den otsailean hasi zen interoperabilitate proiektua Dbusen 45. linean, Gipuzkoako Garraio Agintaritzak, Dbusek eta Donostiako Udalak izenpetutako hitzarmenari esker.

Orduz geroztik, astero Dbuseko gainerako lineatara zabaltzen joan da proiektua, eta, horri esker, erabiltzaileek berdin erabili ditzakete Mugi, Bat eta Barik txartelak bidaia ordaintzeko. Dbuseko zerbitzuen puntualtasuna eta abiadura komertziala ere hobetu da horrekin, bere arduradunek nabarmendu dutenez.

Horrela, Bat eta Barik txartelen erabiltzaileek hobaridun tarifa eduki ditzakete Donostiako hiri autobusen sare osoan, eta txartel anonimoek, gainera, baliozkotze bat baino gehiago egiteko aukera ematen dute. Horretarako, bidaia txartelak ordaintzeko makina berriak jarri dira Dbuseko autobusetan eta gidariek prestakuntza zehatza jaso dute. Makinak gidariaren ondoan egongo dira, Bat eta Barik logoekin identifikatuta.

Neurri honekin "aurrera egiten da Euskadin bidaia txartel bakarra lortzeko bidean". Une honetan dauden hiru garraio txartelak egokitzea (Bat, Barik eta Mugi) eta euskal garraio publikoko sare osoan berdin erabili ahal izatea da helburua. Proiektua hainbat erakunde eta operadoreren laguntzari esker burutzen ari da, besteak beste, Eusko Jaurlaritzarena, Euskadiko Garraio Agentziarena (EGA), Gipuzkoako Garraio Lurralde Agintaritzarena (GGLA), Bizkaiko Garraio Partzuergoarena (BGP), Arabako BAT txartelaren Erakunde Kudeatzailearena eta Dbusena.


'Gosariak' abentura bukatutzat emango dute maiatzaren 30ean

Azken bi kontzertuak eskainiko dituzte maiatzaren 22an eta 30ean Ines Osinagak eta taldekideek: Larrabetzun eta Tolosan, hurrenez hurren.

Literatura, musika, eskultura eta pintura uztartzen ditu Gose taldearen "Gosariak" proiektuak. Duela hilabete batzuk aurkeztu zuten estreinakoz diskoa, eta azkenaldian Euskal Herriko hainbat agertoki zapaldu dituzte.

Joseba Sarrionandiaren, Juan Luis Goikolearen eta Iñigo Arregiren parte-hartzearekin grabatu zuten diskoa.

Lehendabiziko hitzordua, adibidez, Bilboko Guggenheim Museoan eman zuten urtarrilean. Azkena, aitzitik, Tolosan aurreikusi dute maiatzaren 30erako. Hain zuzen, Bonberena astinduko dute egun horretan Ines Osinagak eta taldekideek.

Abentura bukatu aurretik, ordea, beste zuzeneko bat ere eskainiko dute: maiatzaren 22an, Larrabetzuko Hori bai gaztetxean.


Algortako Bigarren Eskuko Liburu Azokak 10.000 euro batu ditu

Larunbatean amaitu zen aurten hirugarren aldiz egin den Getxoko Bigarren Eskuko Liburu Azoka. "Ekimenak arrakasta handia lortu eta bisitari ugari bildu ditu", Getxoko Kultur Etxeak jakitera eman duenez. Horrela, pasa den asteazkenean, hilak 25, hasi zen jarduera honetan 12.000 bat liburu saldu dira, salneurri sinbolikoetan. Bildutako dirua oraindik zehaztu ez duten kultura edo hezkuntza proiektu solidario bati zuzendua izango da. Salgai izan diren liburuak partikularrek liburutegiei emandakoak dira soilik. Hauek guztiek euro bat inguruko prezioa izan dute. Aurreko bi urteotan 6.000 euro jaso baziren ere, aurtengoan 10.000 euroko kopurua gainditu da. Ekitaldi honen arrakastak erakusten du jarduera finkatu ezezik hazi ere egin dela, bai bisitarien kopuruan, baita bildutako dirutzan ere. Guztira, bisitariek eskainitako liburu kopuruaren %85a erosi dute. Fondoak hainbat gai jorratzen zituen, bildumak eta entziklopediak barne zeudela.


Marañon eta Colomo izan dira Herri Lasterketan lehen, Samitier txirrinduan

Larunbatean, 90 lagunek bukatu zuten korrika proba herrikoia. Oiarbide ordiziarra eta Elizegi zaldibiarra, hirugarren. Igande goizean, Sergio Samitierrek esprintean irabazi zuen Sari NagusiaIazko partaidetza berdintsuarekin, larunbat eguerdian euripean jokatu zen Zaldibiako VI. Herri Lasterketa. 97 korrikalari irten ziren, eta 90ek amaitu zuten 7 kilometroko proba (15 neska). Txomin Marañon durangarrak irabazi zuen, David Garcia herkideaen eta Alex Oiarbide ordiziarraren —iazko garailea— aurretik. Esprint estua egin zuten hirurek, 23:26 minutuan bukatuta.Nesketan, Lurdes Colomo zizurkildarra nagusitu zen (28:06). Maialen Muñoz ibartarra (28:52) eta Laida Elizegi zaldibiarra (30:06) sailkatu ziren gero.Partaidetzari dagokionez, bukatu zutenetatik hirutik bi goierritarrak izan ziren: 59 guztira.Hamasei zaldibiar Lehen herritarraren saria ere Elizegik jaso zuen, emakumezkoetan. Mutiletan, Mikel Gantzarainek (27:30); 29. postuan sartu zen helmugara, orokorrean.Denera 16 zaldibiar izan ziren, neskak hiru. Beteranoen lehen sariak Aitor Etxebeste beasaindarrak eta Colomok jaso zituzten.Lehendakariren bukaera Igandean, berriz, Zaldibiako VI. Saria Nagusia jokatu zen, 23 urtepeko Lehendakarin atzena.Sergio Samitierrek (Lizarte) irabazi zuen, boskote baten arteko esprintean nagusituta (2:38:00). Marc Buades (Euskadi-EDP) eta Bernat Font (Infisport) igo ziren podiumera. 40k bukatu zuten karrera. Mendiko eta tarteko helmugen sariak Fontek jaso zituen, taldekakoa Lizartek.Lehendakariren azken sailkapenerako ez du eraginik izan. Gotzon Martin da txapelduna.


Eskultura handi bat izanen da Oinez Basoko behatokia

Hegaztiak ikusteko begiratokia eraikiko da Oinez Basoan, Arbizun. Baina ez nolanahikoa. Jose Ramon Andaren altuera handiko pieza bat izanen da, barrutik goraino igotzeko aukera emanen duena. Behatokiaren berri bazuten ere, proiektuak ukitutako hainbat erakundetako ordezkariak bildu ziren astelehenean eskultorearen tailerrean ideia ezagutzeko. Andak lau "solairuko" behatoki baten ideia aurkeztu zien. Behetik gora bolumena handitzen duen pieza bat aurkeztu zien. "Solairu" bakoitza irudi geometriko bat izanen litzateke. Oinarrian hirukia legoke eta gainean laukia, pentagonoa eta hexagonoa. "Pisu bat gehiago balu nolakoa litzatekeen irudikatzeko aukera ematen du", adierazi zuen Andak. Eskultoreak azaldu zuenez, Altsasu eta Olatzagutia artean dagoen 16 metro luzeko Obelisco obrak duen ideia "buelta emanda da hau". Eskultoreak "gutxienez" 8-10 metroko altuerako behatokia aurreikusten du. Egur laminatuzko egitura bat litzatekeela azaldu zien bildutakoei. Halako egiturak egiten aritua den eta Andaren laguntzaile izandako Juan Carlos Zelaiak halako egituren ezaugarrien berri eman zien. Ideian oinarrituta ikerketa teknikoa eginen du Altsasuko Flores arkitektoak, eta horren arabera jakinen da piezaren tamaina. Baita kostua ere. Piezak babestuz, eta norberaren izena piezan agertzearen truke, finantzatu nahiko litzateke behatokiaren eraikuntza. Lortutako dirua Nafarroako ikastolak finantzatzeko litzateke. Anda aurretik ere lagun du izan ditu ikastolak. Berea da, esaterako, aurreneko Nafarroa Oinezeko logotipoa. Horregatik aurkeztu zion bere esker ona Pello Mariñelarenak, Nafarroako Ikastolen Elkarteko buruak. IritziakAndaren begiratokiak Oinez Basoaren proiektuari beste dimentsio bat ematen diola adierazi zuen Mariñelarenak. Entzundakoarekin "oso pozik" atera zen, "ikusgarria" delako. "Ilusioarekin begiratokia aurrera aterako dugu, seguru". Patxi Lakuntza oinez basoko sustatzaileetako batek azaldu zuenez, behatokiko eskaileren parean egon daitezkeen tarteetatik edo gainetik hegaztiak ikusteko aukera izateaz gain, paisaia ederra ikusteko aukera dago. "Baita zabortegia ere, natur inguru honen zati ere badena". Sakanako Mankomunitateko garapen agente Iker Manterolak nabarmendu zuen Oinez Basoa zegoenetik berrasmatutako gunea dela. Horretaz gain, behatokiarekin "egurrari balioa ematen zaio, eta hemen badugu". Azkenik, bertako eta kanpokoendako turismo erakargarri bat izan zitekeela azpimarratu zuen. Xabier Reparaz hegaztiak behatzea du zaletasun eta baso inguruan kurriloak, ahateak edo beltxargak ikusi izan ditu. Berak adierazi zuen ornitologi turismoa erakartzeko balio lezakeela begiratokiak. Unitate didaktikoen bidez, hezkuntzan behatokiak hegaztiak eta geometria lantzeko baliagarria izan zitekeela azaldu zuen. EhiztariakEhiza barruti guztiek faunarendako babes gune bat izan behar dute. Arbizukoa oinez basoan dago. Baina basoak Ergoiena eta Etxarri Aranatzekin egiten du muga. Egitasmoa aurrera eramateko ehiza barrutietako babes gune osoa edo zati bat Utzubar inguru horretan jartzeko aukera aztertzea proposatu zaie ehiza barrutietako kudeatzaileei. Oinez Basoko sustatzaileetako batek, Patxi Lakuntzak, adierazi zuenez, "inolako presiorik gabe, eta nahi duten modura, baina ehiztariek proiektuaren zati izan behar dute. Proiektuarekin identifikatu behar dute". Oinez Basoa 2010ean sortu zen Utzubar dermioan, Arbizuko lurretan. 7,5 hektareatan 5.200 zuhaitz aldatu ziren basoa sortzeko. Pertsona, erakunde eta enpresen diru ekarpenekin osatutako basoak, kidea du Tafallan (7,5 hektarea) eta Tuteran eta Zangozan izanen ditu. Baina basoen proiektua bizia da, ez da zuhaitzak aldatzearekin gelditzen. Sakana hegazti migratzaileen pasa tokia da eta gurean atseden hartzen dute haietako askok. Horregatik pasa den udaberri akaberan haiendako ur baltsa bat egin zen oinez basoan. Hari jarraipena eginez, ohartu dira aurten hegaztiak ez direla gelditu, baltsaren tamainagatik, ikusi ez dutelako. Astelehenean baltsa handitu beharraz aritu ziren hizketan. Bildutakoek "sakonera handirik gabeko ur lamina zabal bat" egokia litzatekeela aipatu zuten. BildutakoakJose Ramon Anda, Pello Mariñelarena eta Marta Igoa (NIE), Patxi Lakuntza, Iñaki eta Josu Agirre (Arbizuko ehiztari elkartea), Unai Lazkoz (Lizarragako kontzejua), Xabier Reparaz (ornitologia zalea), Iker Manterola (Mank-eko garapen agentea), Martin Miranda (Ergoienako zinegotzia), Garbiñe Hurtado (Dorraoko kontzejua), Miren Berastegi eta Joxi Bakaikua (Arbizu eta Etxarriko alkateak) eta Juan Carlos Zelaia.


Pulpo K.E. ren aurre denboraldiko partiduak

Pulpo K.E. taldeek astebukaera honetan lagunarteko partidu hauek jokatuko ditu:

Pulpo K.E. taldeak aurredenboraldia prestatzen jarraitzen du. Horretarako gogor entrenatzen diardute talde guztiak. Entrenamenduez gain, lagunarteko partiduak ere jokatuko ditu, taulan dituzue Zumaian ospatuko direnak.

Zatozte Pulpo animatzera! !


Lars Boom jarri da lider Tirreno Adriatikoan

Rabobankek irabazi du Tirreno Adriatikoko lehen erlojupekoa, 16,8 kilometrokoa, eta Lars Boom jarri da lider.

Estraineko etapan Garmin-Cervelo sailkatu da bigarren, bederatzi segundora, eta HTC-Highroad hirugarren, 10era. Euskaltel-Euskadi azkena izan da, 1.13 minutura. Carrara eta Indicatore artean, 202 kilometro dauzka biharko etapak.


Irakurketa taldearen hitzordua, asteartean

Ikust Alaiako irakurketa taldea bihar, hilak 29, elkartuko da, 19:00etan. Jane Austen ingeles idazle erromantikoaren La Abadía de Northanger liburua irakurriko dute. Hurrengo zita abenduaren 20an izango dute, ohi bezala, asteartearekin.


Ezker abertzaleak dio Nafarroak «kateak hausteko unea» dela

Aldaketa politikoa eta soziala «posible» dela adierazi, eta indarrak biltzeko eskatu du, aukera hori gerta dadin

«Nafarroak Espainiarekin eta eskuinarekin kateak hausteko unea» heldu dela esan du ezker abertzaleak, Foru Hobekuntzak eman duenari buruzko balorazioa egiteko orduan. Hogeita hamar urte bete da Nafarroako Foru Hobekuntza indarrean sartu zela, eta, ezker abertzalearen ustez, Foru Hobekuntza horixe da Nafarroa «Espainiari eta miseriara garamatzan oligarkiari» lotzen duen «katea».

Ezker abertzaleko ordezkari Pernando Barrenak eta Txelui Morenok adierazi dutenez, «demokratikoak ez diren oinarriak» ditu Foru Hobekuntzak: «Bazterketan oinarritua» eta herritarren berrespenik gabe egin da. Foru Hobekuntzaren balorazioa egiteko agerraldian, ezker abertzaleko hogei bat ordezkari agertu ziren Morenorekin eta Barrenarekin batera.

Foru Hobekuntza «bazterketaren bidez» eta herritarren berrespenik gabe onartu izanak ondorio argiak izan ditu ezker abertzalearen irudiko: «Oinarri horiekin ez da harritzekoa azken 30 urteotan Nafarroa eskuinaren, botere ekonomikoen eta sektore espainiar erreakzionarioenen cortijo partikularra izatea», esan dute.

Foru Hobekuntza Nafarroa «asimilatzeko» egin zela uste du ezker abertzaleak, baina ahalegin horrek «huts egin» duela: «Ez du gehiagorako ematen» argitu dute. Areago: «Nafarroa, gainontzeko Euskal Herria bezala, bere trantsizio demokratikoaren atarian dago», adierazi du Barrenak. «Milaka nafarren bultzadari esker, Nafarroan aldaketa politiko eta sozialaren hazia ereitea lortu da».

Orain, beste esparru politiko bat behar dela uste du ezker abertzaleak. Eta horren zutoinak ezin direla «bazterketa eta herritarren berrespen eza» izan ohartarazi du; «oinarriak demokratikoak izan behar dute». Hortaz, etorkizunera begirako eztabaidan «denek» egon behar dutela eta herritarren parte hartzea ziurtatu behar dela azaldu du.

«Foru Hobekuntzak ezin die nafarren eskakizun eta beharrei erantzun», esan du ezker abertzaleak. «Subiranotasun politikoa eta ekonomikoa behar dugu gure etorkizuna erabakitzeko, Euskal Herriko beste herrialdeekin izan nahi dugun harremana erabakitzeko».

Beraz, Nafarroa bere etorkizunaren jabe izatea helburu hartuta, «prozesu politiko eta soziala» hasi behar dela uste du ezker abertzaleak. «Posible da, gehiengo berriak hazten ari dira eta unea iritsi da Nafarroak Espainiarekin eta kapitalarekin dituen kateak hausteko». Hortaz, aldaketa politiko eta soziala lortzeko, indarrak batzera deitu dute.


Ekainean abiatuko dute AHTren hiriburuetarako sarreren diseinua

Hala iragarri du Ana Oregik. Sailburuak gogoratu duenez, Bizkaian eta Araban oraindik esleitu gabeko tarteak daude.

AHT Abiadura Handiko Trenak EAEKo hiriburuetan izango dituen sarreren diseinua ekainean abiatuko dute, Ana Oregi Ingurumen eta Lurralde Politikako sailburuak iragarri duenez. Sarrera horien diseinua egiteko ardura izango duten erakunde ezberdinen ordezkari taldea ekainean biltzeko konpromisoa helarazi dio Sustapen Ministerioak, sailburuak Legebiltzarrean argitu duenez.

Borja Semper PPko kideak AHTren lanen bukaeraren inguruan egindako galderari erantzunez eman du dataren berri Oregik.

Oregik berretsi du Gipuzkoako lanak (Jaurlaritzak ditu horien ardura) 2016an bukatuko dituztela, eta ''supergitura egiteko bi urte gehiago'' behar direla kontuan izanda, ''2018an jartzen gara'', azaldu du Oregik.

Bizkaian eta Araban, baina, oraindik esleitu gabeko tarteak daudela gogoratu du sailburuak. Bi herrialde horietako lana Rajoyren Gobernuaren esku daude.

Oregik aitortu du bereziki kezkatzen duela Elorrio, Arrasate eta Bergarako lotuneak.


Sorkuntzaren musika mihisean

Zigor Etxebeste, zinema kritikaria.

‘MARGOLARIA’

Zuzendaria: Oier Aranzabal

Urtea: 2018

Herrialdea: Euskal Herria

Bizitza aurkako indarretan oinarritzen dela diote askok: maitasuna dagoen bezala, gorrotoa hor da ere, alaitasunaren iruntzia tristura litzateke, bakeak gerra du kontrako, zuriak beltza orekatzen du, eta soinuak isiltasuna behar du. Margolaria filmeko une askotan horrelako kontraesanak agertzen dira, eta adibide gisa Kirmen Uriberen hitzak sortzailearen iturburua nondik datorren hausnartzen ari denean: «Entzule izatea oso inportantea da idazle batentzat. (…) Idazle baten beharrik handiena da ez idaztea». Filmaren protagonista denak, Mikel Urdangarinek, idazlearen ildoari jarraituz, gogoeta dotore batekin lotzen du: «Behatzaile eta entzule izateko jarrera antzekoa eskatzen da, baina entzuteak beste jarrera bat eskatzen du, aktiboagoa».

Margolaria pentsamenduzko pintzelkadaz osatuta dago, etengabe, eta Urdangarin abeslariari buruzko dokumentala izan zitekeena, beste zerbaitetan eraldatzen da. Ikusiko ditugu Mikelen kontzertuak, musikariekin entseguak eta grabaketak. Mikeli buruzko oroitzapenak (aita, ama eta arreba agertzen dira), telebistako aspaldiko agerraldiak, eta baita abeslariarekin lotura duten lagun eta ezagunak. Baina, Oier Aranzabalek, maitasunez, nahi duen lekura eramaten du zuzendu duen lehen filma (! ), batez ere «sorkuntzaren eta artearen barne munduaren sakonenera sartu eta musikariak proiektatzen dituen itzalak eta berauen forma eta testurak ezagutzera». Metaforikoki esanez, Mikel Urdangarin aingura da filmean, baina itsasontziak nahi duen bakoitzean hura jaso eta korronte desberdinek eroaten dute bazter desberdinetatik.

Horrela, nomada baten antzera, abeslaria mundutik mugitzen ikusten dugu, lehenik Londreserako bidaia batean, adiskide duen Alain Urrutia margolariak oparitzen dion margolan bat jasotzeko aitzakiaz. Bidaia hasten da (monomitoa), baina nahiz eta kronologikoki berreraiki dezakegun, etenaldi asko ditugu abeslariaren bizitzaren beste une asko erakutsiz. Kontzertu bat, non publikoaren erantzun gogotsua eta musikarien jotzea ikusten dugun, baina baita ere saioaren ostean abeslariak sentitzen duen bakardade eta isiltasuna. Edo musikariekin estudioan egiten dituen entseguak eta grabazioak, Urdangarinen musikari buruzko bakoitzaren ekarpenak gehituz horrela. Hemen aipatu dezakegu, esaterako, Nika Bitchiashvili biolin-jotzailearen agerraldia: film labur bat film luzearen barruan (Margolariarekin alderatu dezakegun beste irudi bat matrioshka litzateke, geruza anitzeko lana baita). Edo Okinawan igarotzen duen egonaldia, japoniar musikariekin musika-elkarrizketa bitxiak sortuz. Aipagarria da zati hau nola lotzen den muntaian, Urdangarinek Kirmen Uriberekin duen solasaldian (azken honek kontrakoen ildoa jarraituz), japoniarrek duten ohitura bat aipatzen baitu. Konpontzen dituzten gauzetan akatsak mantentzen dituztela dio, inperfekzioan eta apurtuta dagoen horretan perfekzioa bilatuz. Uribek dioenez, zauriak (arrakalak-akatsak) izateak, humanizatu egiten gaituzte (sic). Orduan, japoniar gitarra-jotzaile tradizional baten notak entzuten hasiko gara eta jarraian, Okinawan egongo gara.

Lehen aipatu bezala, Mikel Urdangarin da Margolariaren protagonista, baina pertsonaia asko azaltzen dira harekin gai desberdinen inguruan hitz egiten. Nola agertzen eta desagertzen diren nahiko bitxia da ere (amarena da harrigarriena, ezustean azaltzen baita Japonen), eta filmaren sortzaileek adierazi duten bezala, «ez da argi utziko ikusitako elkarrizketa Mikelen buruan bakarrik gertatu ote den, amets, imajinazio edo oroitzapen lauso bat izan ote den». Esan bezala, Margolaria film konplexua da, eta aberatsa.

Zuri beltzeko film samur hau kolore eta nota anitzeko lan bat ere bada, eta, artelan onekin gertatzen den moduan, isiltasunean aktiboki begiratu eta entzun behar dugu dituen ñabardura guztiak hautemateko. Hurbildu zaitezte, Margolariak merezi du eta.


Amaia Azkueren ustezko hiltzailearen neska-lagunak deklaratuko du gaur

Gazte azpeitiarraren defentsak sei lekuko deitu ditu gaur deklaratzera, auzipetuaren neskalaguna besteak beste.

Amaia Azkueren hilketa argitzeko epaiketaren laugarren saioa egingo dute gaur Donostiako Atotxako Epaitegian. Epaileak defentsak deitutako sei lekukoren deklarazioa entzungo du, Amaia Azkueren ustezko hiltzailearen neska-lagunarena besteak beste.

Auzipetuaren defentsak arrazoizko zalantza sortu nahi du. Azkueren hilotzaren ondoan aurkitutako DNA arrastoak, hatz-markak eta balin pistola auzipetuarenak direla frogatu den arren, defentsak dio horrek soilik auzipetua bertan izan zela frogatzen duela, horrekin ezin dela frogatu auzipetuak Azkue hil zuela.

Epaileak, guztira 69 lagun deitu ditu deklaratzera. Gaur, sei aditu-froga aurkeztuko dira, nagusiena, autopsia izango da. Ez da gorpuari eginiko azterketa bakarrik ezagutuko, inguruan aurkitutako ebidentzienak ere bai. Beste bost aditu-frogak teknikoak dira,Ertzaintzak eginiko lanaren ingurukoak.

Atzoko saioa

Donostiako Adingabeen Epaitegian lekukoek deklaratu zuten atzo. Miguel Castells biktimaren familiaren abokatuak adierazi zuenez, lekukoek ez zioten ustezko hiltzaileari aurpegia ikusi. Krimenaren ustezko egilea ikusi zuen emakumeak ez zuen esan akusatua izan zela biktimaren autoan zeuden objektu batzuk edukiontzi batera bota zituena, baina Castellsek azpimarratu zuenez, ezeztatu ere ez zuen egin.

Halaber, Castellsek lekukoaren deklarazioa ahotan hartuta adierazi zuenez, bankuko segurtasun kamerek grabatutako irudietan agertzen den pertsonaren ezaugarriak eta lekuko horrek hilketaren egunean ikusi zuenarenak bat datoz.

Astearteko saioan, epaiketaren bigarren egunean hildakoaren senarrak eta bere gertuko jendeak deklaratu zuten, krimena gertatu zen egunean, 2011ko martxoaren 16an, Amaia Azkuerekin kafea hartu zuen lagunak hitz egin zuen, besteak beste. Amaia Azkueren hilotza urtegian aurkitu zuten bi emakumeak ere epaitegian izan ziren.

Epaiketaren amaiera astelehenerako dago aurreikusita, baina litekeena da atzeratzea.

Ustezko hiltzaileak bere errugabetasuna defendatu du

Amaia Azkueren ustezko hiltzaileak, 18 urteko gazteak, epaiketaren lehen egunean deklaratu zuen. Bertan bere errugabetasuna defendatu zuen.

Epaiketa Donostiako Adingabeen Epaitegian egiten ari dira, izan ere, akusatua adingabea zen krimena jazo zenean, 2011ko martxoaren 16an, 17 urte zituen. Ustezko hiltzailea joan den urteko abuztuan (18 urte bete behar zituen egunaren bezperan) Donostiako Adingabeen Fiskaltzara joan zen eta Azkue berak hil zuela aitortu zuen. Deklarazio horren ostean, Zumarragako Adingabeen Zentroan sartu zuten.

Sei hilabete geroago, ordea, berriro deklaratu zuen eta Azkue, berak ez, beste pertsona batek hil zuela adierazi zuen.

Balizko zigorra


Asko dute jokoan gaur Bera Berak eta Bidasoak

ESKUBALOIA. Bera Berak eta Bidasoak oso partida garrantzitsuak jokatuko dituzte gaur. Donostiako taldeak Gijoni irabazi behar dio, liga amaitzeko bi jardunaldi falta direla Ro'Casak bi puntu ateratzen baitizkio. Hala, Bera Beran talde horrek egiten duenari begira egongo dira gaur. Lehia zaila du Ro'Casak, Aula Valladoliden pistan. Bestalde, Leire Aramendiak eta Maite Zugarrondok goi mailako eskubaloia utziko dute sasoi amaieran. Zuazok, berriz, Alcobendas hartuko du.

Bidasoa, bestalde, Txapeldunen Ligarako sailka daiteke gaur Logroñon irabazita. Berdinduta, puntu baten aldea izango luke, lehia baten faltan. Galduz gero, asko zailduko litzaioke. Anaitasuna Guadalajaran ariko da. 16:00etan hasiko dira norgehiagoka guztiak.


Idatzi duen azken liburuaz fernando Mikelarena historialari Beratarrarekin.


Lehen Mailari eusteko lehia, Sadarren

Liga amaitzeko sei jardunaldiren faltan, Osasuna azken postuan da Leganesek baino 10 puntu gutxiagorekin. Sporting, berriz, 18. da, salbaziotik bost puntura.

Osasunak eta Sportingek azken aukera dute Lehen Mailan jokatzen jarraitzea ziurtatzeko, beti ere Leganesek zer egiten duen kontuan izanda.

Liga amaitzeko sei jardunaldi falta direnean, Osasuna sailkapeneko azken postuan da, Leganesengandik 10 puntura. Sporting, berriz, hamazortzigarren da, salbaziotik bost puntura, eta, ondorioz, aukera gehiago ditu madrildarrei presioa egiteko.

Osasunak Atletico Madrilekin galdu zuen iragan jardunaldian Vicente Calderonen, aurreko bi jardunaldietan bi garaipen jarraian lortu ostean. Etxean ere denboraldiko lehen partida irabazi zuen etxean, Leganesekin hain zuzen.

Ustezko hamaikakoak

Osasuna: Sirigu; Oier, Vujadinovic, Fuentes; Aitor Buñuel, Fausto Tienza, Causic, Roberto Torres, Clerc; Kenan eta Sergio León.

Sporting: Cuéllar, Douglas, Jorge Meré, Amorebieta, Canella, Mikel Vesga, Carmona, Sergio Álvarez, Moi Gómes, Burgui eta Cop.

Epailea: Gil Manzano (Extremadurako batzordekoa).

Estadioa: Sadar.

Ordua: 18.30ean.


Groseko auzo elkartearen lokalean izandako eraso bat salatu dute

Joan den ostiralean, hilaren 29an, Hondarpe auzo elkartearen egoitzan izandako eraso bat salatu du elkarteak. Azaldu dute ate nagusiko sarraila baliogabetu zuela norbaitek, eta, ondorioz, lokala erabiltzen duten eragileak hura erabili ezinik geratu zirela.

Denbora gutxian, hainbat eraso salatu ditu Groseko auzo elkarteak, eta haien ustez, denek “elkarren arteko lotura” dute. Duela hilabete, ohar anonimo bat itsatsi zuen norbaitek auzo elkarteak Nafarroa Beherea plazan daukan ohar taulan. Erakusleihoan publikatutako “idatzi politiko guztiak” kendu ezean, “neurriak” hartuko zituztela adierazten zuen idatziak. Era berean, testuak jartzen jarraitu ezkero “dagokion zinegotzigoari” jakinarazpena egingo ziotela gaineratzen zuen. Duela bi aste, aldiz, oharrean jarritako “mehatxua” bete zutela jakinarazi zuen auzo elkarteak, hain zuzen, margo zuriz estalita agertu ziren erakusleihoko hainbat kartel.

“Badirudi auzoko hainbatek ez dutela gustuko herritarrak antolatu gaitezen, eta bestelako auzo askeago baten alde borroka gaitezen”, adierazi du auzo elkarteak. “Aurrekoan esan genuen moduan, halakoek gure lanaren beharra berresten dute. Guk lekurik ez dugula uste duten horiek dira lekuz kanpo daudenak”, gaineratu dute.


Kalamuako igoera egingo da datorren zapatuan Etxebarriatik hasita

Kalamuako seigarren igoera egingo da datorren zapatuan. Etxebarriatik hasita, bost kilometro inguruko ibilbidea egingo dute parte hartzaileek aringa-aringa zein oinez. 10:30ean irtengo dira Olaia aurretik lasterketan parte hartzera dihoazenak, eta 09:15ean izango da oinez dihoazenen irteera. Igoeran parte hartzeko izena bertan egunean be emon daiteke, baina, gauzak errazteko, helbide elektroniko bat jarri dute horretarako. Beraz, igoeran parte hartu nahi duenak, izen abizenak bidali behar ditu etxga@hotmail.es helbide elektronikora


EH Bilduk alkatearen jarrera arduragabea plazaratu nahi du

Alkateak dekretuz sinatutako 42 ordainketa irregularrei udaleko kontuhartzaileak erreparo oharkizuna jarri die.

Udaleko kontuhartzaileak 42 kontratu eta fakturei erreparo oharkizuna egin die, hau da, Alkateak, dekretu bitartez, ordainketa irregular batzuk egiten ari dela ohartarazi du.

EH Bildu Udal Taldeak, egoera larrian dauden lau kontratu zehatzen inguruan txostenak eskatu dizkie kontratazio arduradun, kontuhartzaile eta udal idazkariari. Hain zuzen, TAO, Etxez-Etxeko laguntza, Haurtzaindegiko jangela eta Udal eraikinen garbiketaren kontratuen txostenak. Kontratu hauek amaituta daude une honetan eta luzapen desegokiak ematen ari dira plegu berriak landu eta esleipena egiten den bitartean.

Kontratu hauen egoera irregularrari irtenbide azkarra eman beharra dago, denboran luzatu gabe, eta hori da hain zuzen EH Bilduk Alkateari eskatzen diona, nahiz eta udalaren eguneroko kudeaketan horrelako egoerak eman daitezkeela ulertzen dugun, erantzun eta konponbide azkarra eman behar da honelako kasuetan, denboran luzatu gabe TAO eta beste kontratu batzuetan gertatzen ari den bezala.

Gogora ekarri nahiko genuke, aurreko legealdian horrelako egoera bat gertatu zenean, gaur egun agintean dauden alderdiek, EAJ eta PSE-EEk izandako jarrera arduragabea. Hemerotekara edo Udalbatzarreko aktetara joan besterik ez dago, gaur egun hainbat kontratuekin gertatzen ari den moduan, orduko kontratu bat luzatu behar izan zenean zerbitzua herritarrei ematen jarraitu ahal izateko izan zuten jarrera bortitza, alderdikoia eta elektoralista.

Besteak beste, gaur egun 42 erreparo oharkizunetan Udal Gobernuari gertatzen ari zaiona honela kritikatu zuten oposiziotik aurreko legealdian gertatutako kasu batean:

“Erabaki oso larria” , “legea urratu izana”, “kudeaketa arduragabe, axolagabe eta inposatzailearen adibide”, “desgobierno” “gobernu taldea eta alkatea dira legeak eta ordenantzak betearazteko arduradun nagusiak. Nolako zilegitasuna du zarauztarrak zigortzeko eta haiei isunak jartzeko legea bera komeni zaionean urratzen duen gobernu batek?”

Kritika guzti hauen ondorio bezala erabaki hura Epaitegietara eraman zuten “legearen arabera hartu beharreko erabakiak har ditzaten”. Zer esanik ez dago EAJ eta PSE-EEk izandako jarrera hau arduragabekerian, alderdikerian eta elektoralismoan oinarritua zegoela, hala erakutsi baizigun 2015eko udal hauteskundeak igaro ondoren, Epaitegian sartutako salaketa, salatzaileek (EAJ-PSE) erretiratu zutenean. Hain larria zen gai bat izanik, prebarikazioa ukitu zezakeen gai bat izanik, zergatik hauteskundeak irabazi ondoren salaketa kendu zuten? Difamatu eta helburu elektoralak lortu ondoren, salaketaren helburua betetzat eman al zen?

Aurretik esan dugun moduan 42 irregulartasun hauei irtenbide egoki eta azkar bat eman behar zaie, beti ere gardentasun guztiarekin landuak izan behar direlarik, udaleko gainontzeko alderdiei behar den informazioa zabalduz.

EAJ eta PSE-EEk egoera berdinaren beste hainbat kasuetan izan zuen jarrera orain isiltasunean bihurtu izana salatu nahi du EH Bilduk prentsa ohar honen bitartez. Gure jarrera bai gobernuan eta bai oposizioan kontsekuentea izaten jarraituko duela, eta orain arte egin bezala, herritarren interesa gure alderdi interesen aurretik egongo dela aldarrikatu nahi dugu, ongi ezagutzen dugulako zer den arduraz gobernatzea eta lanean ari garelako zarauztarrei behar duten gobernu egokiena eskaintzeko.


Porrua protagonista duen errezeta prestatzeko erronka bete dute

Entzuleek erronka bota diete Pili Manterola eta Igor Zalakaini. Porrua protagonista duen errezeta prestatu behar izan dute bi sukaldariek "Faktoria"ko "Sukaldari Dema"n.

Igor Zalakainek, porru entsalada prestatu du:

Osagarriak:

- Porruak

- Azukre beltza

- Olioa

- Bakailaoa

- Eskarola

Prestaketa:

Porruaren zati zuria hartu, behatz baten tamainako zatietan ebaki, eta tenperatura suabean jarri sutan. Azukre beltza gehitu, porruak olioz estalita utzi konfitatu daitezen 30-40 minututan.

Bakailaoarekin entsalada bat egin. Eskarolaren bihotzak erabili, beste porru batzuk erabili, zati zuriak eta berdeak luzerara moztu, oso fin, juliana moduan, eta eskarolarekin nahastu. Bakailaoa labean olio pixka batekin egosi, eta gero xaflatan desegin. Konfitatutako porruak jarri entsaladaren beheko partean, gainean bakailoa jarri, eta azkenik entsalada.

Pili Manterolak, porruak bakailao kremarekin prestatu du:

Osagarriak:

- Porruak

- Patatak

- Bakailaoa

- Gazta

Prestaketa:

Porruaren parte zuria kaneloien tamainan egosi, patata zati batzuk ere gehitu uretan. Dena egosita dagoenean, patatak alde batera utzi, eta porruak ilaran jarri labeko bandejan.

Bakailua konfitatu su motelean (olioa baratxuriarekin eta piperminarekin), behin eginda, bakailaoa atera eta irabiagailu elektrikoan txikitu, eta olioarekin krema bat lortu. Lehen egositako patatak, txikitu eta krema honetara gehitu.

Porruak labean sartu, eta gainean bakailuarekin ateratako krema gehitu, gainean gazta birrinduta jarri, eta dena gratinatzera sartu.


[Sakonean] Emakumeon bihotza

Marienea Basauriko Emakumeen Etxeak bost urte bete ditu ekainaren 28an. Ibilbide honetan zehar hamaika proiektu jarri dituzte martxan

Basauriko emakumeek eta herriko mugimendu feministak historikoki aldarrikatutako gunea da Marienea. Aurten bere sorreraren bosgarren urteurrena bete da. Hain zuzen ere, 2012ko ekainaren 28a da Basauriko Emakumeen Etxearen eraketa-data.

Berdintasun Arloak sustatutako udal zerbitzuak emateaz gain -Jabekuntza Eskola, Emakumeei Informazioa emateko Zentroa (EIZ), Batera Bikain (1era 2kain), Hezkuntza proiektuak eta Equitruke Denbora Bankua, besteak beste-, emakumeen elkarte ugariren bilgune ere bada [Irakurri Oihane Lopezi elkarrizketa].

AURREKARIAK BIDEA ERRAZTUZ

Anabel Sanz Berdintasun teknikaria da Basauriko Udalean. 2.000 urtean hasi zen bertan lanean eta momentu hartatik emakumeen elkarteko kideek Emakumeen Etxe bat aldarrikatu zuten: “Elkarte ezberdinetako emakumeek oso argi zeukaten Emakumeen Etxe bat Basaurin errotu behar zela”, dio Sanzek.

“Lehen urrats haietan oso garrantzitsua izan zen Berdintasun Arloaren eraketa. Alderdi politiko guztiek aho batez onartu zuten berau sortzea”, dio Anabelek: “Inportantea da adieraztea baliabideak jarri zirela: aurrekontuaren zati bat bertara bideratu zen, baita giza baliabideak ere”.

Gauzak horrela, Berdintasun Kontseilua osatu zuten 2.000 urteko abenduan zenbait elkartek. Gaur egun elkarte hauek osatzen dute Berdintasun Batzordea: Ate Zabalik, Manuela Egiguren, Alargunen Elkartea, Basauriko Emakumeen Elkartea, Helduen Hezkuntzako emakume-taldea, Emakumeak Aniztasunean, Hemengo eta hango emakumeak, Enproa, Zure Ondoan eta Marienea Elkartea bera. Antolatzen dituzten jardueren artean daude martxoaren 8ko kanpaina (Emakumeen Nazioarteko Eguna), azaroaren 25eko kanpaina (Emakumeenganako Indarkeriaren aurkako Nazioarteko Eguna), San Fausto jaietan ekintza ezberdinak edota emakume sahararrekin elkartasun proiektua.

Egoitza baten beharra ikusita, Basozelaiko Gizarte Etxean biltzen hasi ziren, eta bertan Jabekuntza Eskolaren proiektua jarri zuten abian. “Etxe bat nahi genuen, baina zer egin bertan? Hori izan zen bota genuen lehenengo galdera eta proiektu errotzen hasi ginen”, dio Sanzek.

HAMAIKA PROIEKTU MARTXAN

Gaur egun 21 ikastaro ezberdin antolatzen dituzte Marienean, Jabekuntza Eskolaren bitartez. Hauek dira batzuk: Bizikletaz eta ahaldunduta; Neure bizitza, neure baldintzak; Trebetasunak trukatzea; Irakurmen adierazkorra; Autodefentsa feminista; Antzerki tailerra (clown ez sexista mutilentzat); Orientazioa mendian; Argazkigintza; Txalaparta; Feminismoa marrazten; Pelbis-zorua sendotzea; edota Dantza afro-kubatarra.

“Gizartea berdintasunerantz eta feminismorantz aldatzeko ezinbestekoa da maila indibidualean nahiz kolektiboan batera egitea. Eta prozesu horretan Jabekuntza Eskolak laguntzen du”, dio Anabelek: “Horretarako, metodologia parte-hartzailea lantzen dugu”.

Halaber, Emakumeei Informazioa emateko Zentroa (EIZ), Batera Bikain (1era 2kain), Elkargunea, Sexu Informaziorako Bulegoa, Ekitruke, Hazi eta hezi, Zure Ondoan eta Basauriko Ongi Etorri Errefuxiatuak plataforma kudeatzen dituzte Marieneatik.

“2.000 urtetik hona saiatu gara proiektu ezberdinak aurrera ateratzen. Laborategi funtzionamendua beti dugu buruan. Hau da, herritarren partaidetza eta oniritzia bilatzeko zer beharko genuke? Eta erantzunen arabera proiektu berriak aurkeztu. Noski, ditugun baliabideak kontuan hartuta”, dio Sanzek.

Marieneak gaur egun hamar langile ditu, denak profesionalak: teknikariak, dinamizatzaileak edota administrariak. “Etengabe gaude pentsatzen zein proiektu egin dezakegun. Edo bestela, zein ekimeni buelta eman eta beste era batera formulatu”.

Basauriko Emakumeen Etxean gazteak erakartzeko antolatzen dituzten ekintzen artean indar gehien dutenak autodefentsa feminista tailerra eta Beldur Barik lehiaketa dira.

EMAKUME BORROKALARIEN IZENAK

Dolores Ibarruri, Elbira Zipitria, Polixene Trabadua edota Pepita Nuñez emakumeen izenek euren lekua dute Marienean. Denak izan dira emakume borrokalariak euren esparruetan eta bakoitzak gela bat dauka bere izenean.

Dolores Ibarruri -Pasionaria ezizenez ezagunagoa- bizkaitar politikari komunista izan zen. Elbira Zipitria zumaiarra euskal eskolen eta hezkuntza unibertsalaren aldeko borrokalari sutsua izan zen frankismo garaian. Polixene Trabudua hizlari abertzalea izan zen eta Sondikako eskolan, bere jaioterrian, euskara sartu zuen. Eta Pepita Nuñez irakasle izan zen Sevillan eskola publikoan.

Era berean, Basauriko emakume nabarmenenak ez dituzte ahaztu Marienean. Beti gogoan dituzte, besteak beste, Manuela Egiguren emagina eta Eskarabilerak izan zirenen ordezkariak.


Asteburu honetan jokatuko dituzte azkenean Loiolako batel estropadak

Gipuzkoako ligari dagokion lehen jardunaldia izango da, duela bi aste bertan behera geratu zena.

Iaz ere Loiolan jokatu zuten ligako lehen estropada. (Argazkia: Aritz Sorzabal)

Gipuzkoako Batel Liga azkenean asteburu honetan hasiko da, Loiolan. Duela bi aste bertan behera utzi zuen federazioak Loiolan jokatzekoa zen ligako jardunaldia, haize iragarpen gogorrak zirela eta. Asteburu honetan, Zokoan jokatzekoa ziren bigarren jardunaldiari zegozkion estropadak, baina berriro ere aldaketak egon dira. Astebururako dauden olatu iragarpenen ondorioz, estropadak Loiolan jokatzea erabaki zute, larunbatean, 12:30ean.

Guztira, haur mailatik hasi eta helduak bitarteko 100 batel baino gehiago arituko dira nor baino nor. Hernaniko Arraun Elkarteak antolatu du jardunaldia, eta estropada eremuari dagokionean, auzoaren pare-parean izango da.

Martxoaren 7an ere batel jardunaldia izango da hirian, Donostia Arraun Lagunaken eskutik. Ligari dagokion zortzigarren jardunaldia izango da.

Estropada eremua.


Ongietorri bikaina egin zaio oraingoan ere Olentzerori

Haurrek kantuekin ez ezik joaldunek ere joare soinuekin agurtu zuten

Aunitz maite dugun ikazkinak etxe aunitzetan opari polit eta ederrak utzi ditu. Bakarren bati ikatza ere utzi izanen dio seguruenik. Olentzerori ongi etorri polita eman zioten herritarrek kantu eta algarekin, baita joare soinuekin ere.

Iturenera sekulako bixita egin zuen ilunabar partean Olentzerok. Horretarako herria ederki zegoen jarrita, ibilbidea antortxez seinalizatua eta herriko etxeko estalpean xoko polit bat atondua, haurren muxuak eta eskariak hartzeko. Hurrengo urtera arte olentzero!!! !

Duela egun gutxi eman diogu hasiera urte berriari. 12mahatsak janez eta umore onean ekingo genion seguruenik. Urte zaharrean utzi penak eta urte berri on!


DBHko musika eta Batxilergoko geologia irakasle lanpostu eskaintzak

MUSIKA IRAKASLEA

Laudio Ikastolak DBHko musika arloa emango duen irakaslea behar du. Interesatuek goi mailako musika ikasketak, Bigarren Hezkuntza irakaskuntza masterra (CAP) eta EGA edo titulazio baliokidea izan beharko dute. Ikastolen Elkartearen EKI metodologia eta ingelesa ezagupenak ere baloratuko dira.

Lanaldiaren %40a eskaintzen da 2017/18 ikasturte osorako.

GEOLOGIA IRAKASLEA

Laudio Ikastolak Batxilergoko geologia arloa emango duen irakaslea behar du. Interesatuek arloa irakasteko behar besteko habilitazioa duen titulazioa, Bigarren Hezkuntza irakaskuntza masterra (CAP) eta EGA edo titulazio baliokidea izan beharko dute. Ikastolen Elkartearen EKI metodologia eta ingelesa ezagupenak ere baloratuko dira.

Lanaldiaren %60a eskaintzen da 2017/18 ikasturte osorako.

Curriculumak curriculumak@laudioikastola.eus posta elektronikoan eta Ikastolako idazkaritzan jasoko dira urriaren 16a arte.


Haur eskola bat jartzeko lokal bat eskatu dute EAJk eta PSE-EEk

Eusko Jaurlaritzako Haurreskolen Partzuergoak Intxaurrondon haur eskola bat jartzeko asmoa zuela gogorarazi dute PSE-EEko eta EAJko zinegotziek. Haur eskolarentzat aukeratutako tokia Txaran zegoen kultur etxea zen. Egun lokal horretan Lanbide dagoenez, beste kokapen bat bilatzeko eskatu diote udal gobernuari. Eskaera egiteko mozio bateratu aurkeztuko dute bi udal taldeek biharko osoko bilkuran.


‘Obaba’ eta ‘Heroe a rayas’ Biterin

Gaur Biterin Obaba eta Heroe a rayas pelikulak jarriko dituzte. Lehena arratsaldeko 19:30etan eta 22:30etan, bigarrena berriz 17:00etan.


Parisko 50eko hamarkadako moda Bilbon

50eko hamarkadako Frantziako puntako jostunen 110 janzki batzen ditu Bilboko Arte Ederren museoan 50eko hamarkada. Moda Frantzian 197-1957 erakusketak. Dior, Chanel, Balentziaga eta Schiaparelliren sorkuntzak daude tartean.

Esaten da 50eko hamarkada Frantziako modaren urrezko aroa dela. Badakigu Frantzia eta bereziki Paris XVII. mendeaz geroztik dela modaren hiriburua, eta, beraz, 50eko hamarkada bertako urrezko aroa dela esatea asko esatea da”. Gogoeta horrekin azaldu du Miren Arzalluz moda historialari eta adituak Bilboko Arte Ederren museoan zabaldutako erakusketaren garrantzia. Bera aritu da orain urte bete Parisko Palais Galliera museoan zabaldutako erakusketa Bilboko aretoetara moldatzen eta egokitzen, eta bera izan da jantziak museoko antzinako arteari eskainitako aretoetan antzinako artelanekin batera txertatzea erabaki duenetariko bat. Pozik erabakiarekin Olivier Saillard Palais Galliera museoko zuzendari eta Parisko erakusketako komisarioa: “Soinekoek ez dute inolako arazorik Zurbaranen ondoan egoteko”. Sasoi hartako Parisko goi jostungintzako 110 jantzi eta 80 apainagarri bildu dituzte, guztira, eta abuztuaren 31ra arte egongo dira zabalik.

Izen handiak daude erakusketan. Hadienetariko batzuk. Eta zerrendak eman dezake bildumaren mailaren neurria: Jacques Heim, Chanel, Schiaparelli, Balentziaga, Jacques Fath, Balmain, Christian Dior, Jaques Griffe, Hubert de Givenchy eta Pierre Cardin. Horiek, besteak beste. Goi mailako jostunak denak Saillardek zehaztu duenez. “Jostundegi finenetan eskuz egindakoak dira hemen dauden jantzi guztiak, eskuz brodatutakoak guztiak, bezero talde oso hautatu batentzat”. Edo laburrean esanda: “Hau da garaiko modaren erakusgarri gorena”.

Balentziagaren itzuleraEz da Bilboko Arte Ederren Museoak modari eskaintzen dion lehen erakusketa. Cristobal Balentziagaren lanari atzera begirakoa eskaini zion orain urte batzuk, eta oraingoan ere getariarrak pisu berezia hartu du erakusketan. Saillard: “Izen handiak dira guztiak, eta hor dago Balentziaga ere. Hura hona ekartzea naturala da, eta omenaldi bat da Dior eta besteen ondoan erakstea”.

Aretoka dago antolatuta erakusketa. Christian Dior modagileari eskaini diote lehen aretoa, eguneko jantziak biltzen ditu bigarrenak, hondartzarako eta landa-ingururako jantziak daude hirugarrenean, barruko arropa eta lentzeria biltzen ditu laugarrenak, koktelerako soinekoak bosgarrenak eta gaueko jantziak daude seigarrenean. Eta azken horretan ikusi daitezke soinekorik artistikoenetariko batzuk. Informazio testuan dator azalpena: “Gaueko janzkien bitartez, moda sortzaile batzuk pintore inspiratu bilakatu ziren, eta beste batzuk aldiz iragankor denaren eskultore”.


Komunitatea, etorkizunerako bermeetako bat

Nola ekin euskarazko taldearen geroari? Galdera horri erantzuteko iritziak trukatu dituzte BERRIA Komunitateko kideek. Interneten sakontzeari eta lotura afektiboa lantzeari "ezinbestekoa" iritzi diote askok.


Liburutegi berria du Adunak

Txantxaenean egoitza duen Adunako liburutegi berriaren inaugurazio ekitaldian entzundakoak jaso ditugu aste honetako saioan. Horrekin batera, Ruben Sanchez Bakaikoak idatzi duen 'Hondarrak' lehen nobelaz hitz egin dugu egilearekin. Saioa amaitzeko Alkizako liburuzainak gomendio bat luzatu digu gure apalategian zintzilikatzekoa.


Soldatak %2,4 jaitsi dira Nafarroan 2008tik

Iazko abendutik aurtengo martxora 245 euro gutxiago jasotzen dute batez beste Nafarroako langileek

Diru sarrera gutxiago eta kontsumo garestiagoa, horrela azal daiteke Hego Euskal Herriko familiek krisia hasi zenetik duten egoera.

Soldatek bilakaera kezkagarria izan dute Nafarroan. Krisia hasi zenean baino %2,4 txikiagoak baitira orain soldatak, eta galgarik gabeko%11,9ko jaitsiera izan dute hiru hilabetean; langile bakoitzak 1.812 euro jaso baitzituen urtarrila eta martxoa bitarte egindako lanaren truk, iazko azken hiru hilabeteetan baino 245 euro gutxiago. Arabako, Bizkaiko eta Gipuzkoako soldatek ere 185 euro egin dute behera epe berean, betiere INEren arabera.

Bizitza etengabe garestitzen ari da, gainera. Soldata txikiagoak jasotzen dira, eta prezioek %10 inguru egin dute gora 2008. urtetik aurtengo urtearen hasierara (KPI). Hego Euskal Herriko familia askok kontsumoa jaitsi behar izan dute, sarrera gutxiago dituztelako; 1.800 euro jaitsi zaie urteko gastua 2008tik.

Lan bera, soldata txikiagoa

Euskal Herriko enpresa handi zein txikietako langile askok ezin izan diete euren soldatei eutsi; Eroskiko langileek, adibidez. Taldeko 8.800 kooperatibistek soldatak %2,5 eta %7,5 bitarte jaistea erabaki zuten martxoan. Krisiak gogor jo du Mondragon talde bereko Fagor ere. Aurten ez dute udako aparteko ordainsaria jaso, eta 2012an soldataren %86 baino ez zuten jaso.

Baina soldata jaitsierak ez dira salbuespen izan uztailean; Tasubinsa enpresan sinatutako akordioa, kasu. Bertako 729 langileri eragiten dien hitzarmena sinatu dute, eta, horrekin batera, %4ko soldata jaitsiera.


Ikastaroa Xoxokan

Gabriel Vazquez irakaslearen gidaritzapean, sendabelarren inguruko hainbat kontu ikasteko aukera izan dute Xoxokan, egun hauetan.

Hiru egunez, Xoxokako eta inguru herrietako dozena bat lagunek sendabelarren tailerraz gozatu eta ikasteko tailerra izan zen. 15:30etan hasi eta 18:30ak arte, hiru egunetan zehar, hainbat ekintza desberdinen bitartez, Gabriel Vazquez irakaslearen eskutik, sendabelarren mundua gertu sentitu zuten, bai azalpenetatik hasi, irteerarekin jarraitu eta eltzean belarrak sutan jartzeraino.

Behemendi eta Itsamendikoiren bitartez antolatu duten ikastaro honetan, belarren ezagutza eta erabilera tradizionala ezagutzeko aukera izan dute. Fitoterapian erabiliak diren landareak ere bertan izan dituzte eta beraien ezaugarriak eta erabilerak zeintzuk diren jakitun izan dira.

UKENDUAK EGITEN JARDUN ZUTEN

Bigarren egunean, kalera atera ziren guztiak, inguruko eta gure baratzeetako landareak aztertzera. Sendabelarrak ezagutzeaz gain, belar txarrak edo kaltegarriak zeintzuk izan litezkeen eta bakoitzak zer eragin izan lezakeen ere aztertzen aritu ziren ikasleak auzoan ibilalditxoa egiten zuten bitartean. Hirugarren egunean, asteazkenean, ikasitako guztia praktikan jartze aldera, hainbat belar, olio, alkohol edota argizagi... erabilita, etxean egiteko moduko ukenduak egiten jardun zuten.

Parte hartzaileak oso gustura daude egindako saioekin eta aurrera begira ere, ikasten jarraitzeko asmoa azaldu dute.

PARTE HARTZAILEEN IRITZIA

Maria Rosario Izeta

1.Oso gustura aritu naiz ikastaroan. Belar askoz gehiago ezagutzeko balio izan dit. Lehen aldizkarietan ikusitako besterik ez nekien, baina kanpora atera eta ez nekien bakoitza zein izan zitekeen. Betikoez gain, ikaragarrizko sendabelar mordoa dagoela ikasi dut.

2.Oso laburra egin zait. Hiru orduko saioak egin ditugu hiru egunetan zehar; hasi aurretik luzea izan zitekeela ere pentsatu nuen, baina aidean pasatu zait denbora. Irakasleak oso ongi ematen ditu azalpenak eta atsegina da gainera. Gaur esaterako, ukenduak egiten ikasten aritu gara.

3. Honi jarraipena emateko beste tarterik balego, gustura hartuko dut parte berriz ere. Asko dugu ikasteko!

Milagros Errazkin

1.Ikaragarri gustura. Gaur arratsaldean ukenduak egiten aritu gara sukaldean. Belar txartzat jota nituen hainbat belarrekin milaka gauza egin litezke! Erabat harriturik nago. Bigarren egunean irteera bat egin genuen eta zur eta lur geratu nintzen zenbat landare alferrik galtzen dugun ikusita.

2.Beste hiru bat egun gehiago ere gustura hartuko nituzke. Ordu mordoa hain tarte txikian landuta, oso kontzentratua izan da. Praktikan jartzean ikusiko dut ezer ikasi ote dudan.

3. Oraindik nik ez dakidan lan asko egin liteke sendabelarrekin, gustura jarraituko nuke ikasten. Berriz antolatzen bada, hemen izango naiz, beraz.


Euskal Herri osoko dantzak eskainiko ditu Valladoliden, Udaberri dantza taldeak

Elkartrukea egingo du dantza talde tolosarrak, eta datorren urrian etorriko dira gaztelarrak eskualdera

Bizkaia, Gipuzkoa nahiz Zuberoako doinu, pauso eta jantziak oholtza gainean jarriko ditu Tolosako Udaberri dantza taldeak asteburu honetan, La Seca-ko (Valladolid, Espainia) dantzen topaketan. Dantza talde tolosarrak elkartrukea antolatu du Grupo de danzas Villa de La Seca-rekin, eta Gaztela eta Leongo paraje nahiz kultura ezagutzeko aukera izango dute, bihartik igandera bitarte.

Bihar arratsaldean Tolosatik abiatuko dira, eta gauerdian iritsiko dira hara. Larunbat iluntzean izango da emanaldia, eta bertako dantza taldearekin batera ariko dira.

Udaberrik bi zatitan banatuko du emanaldia, eta Euskal Herriko hainbat txokotako pausoak ikusgai izango dira La Seca-ko plazan. Hasteko, Gipuzkoako dantzei eskainiko diete lehen zatia: Agurra, Ormatxulo eta Punta-motz soinu zaharrak, Ezpata dantza, Uztai txiki dantza, Belauntxigo, eta azkenik, Fandangoa eta Arin-arina.

Jarraian, bertako dantzariek Gaztela eta Leongo dantzak eskainiko dituzte, Udaberriko kideek dantza bizkaitar eta zuberotarrekin emanaldia amaitzeko. Modu honetara, beraz, Ikurrin dantzarekin hasi, eta Zortzinangoa, Banangoa nahiz Txakarrankua etorriko dira segidan ikusleen gozamenerako.

Emanaldiko unerik ikusgarrienetarikoa Lekeitioko Kaxarrankarekin iritsiko da, eta sardineren dantza eskainiko dute gero. Azkenik, Zuberoara salto egin, eta bertako maskaradako zenbait zati eskainiko dituzte dantzari tolosarrek.

Elkartrukearen bigarren zatia datorren urriaren 26tik 28ra izango da, orduan etorriko baitira dantzari gaztelarrak Tolosara.

Gaztetxoenak ere dantzan

Pasa den maiatzean abiarazi zuten, Udaberri dantza taldeko kideek, datorren ikasturteko dantza ikastaroen antolakuntza, ikastetxe eta eraikin publikoetara esku-orriak eramanez.

Azken urteotan bezala, www.udaberri.com webgunetik izena emateko aukera eskaini du taldeak. Hala ere, datorren irailaren 6an eta 7an, Antonio Maria Labaien kultur etxean izen-emate mahaia jarriko dute, dantza taldeko ikastaroetan izena eman nahi dutenentzat.


Manuel Lasarteren omenaldiari buruzko bilera irekia

Kultura Sailak martxoaren 28rako egin du deialdia

Manuel Lasarteri Orioko Udalak omenaldirik antolatu behar dion galdetu dute herriko hainbat elkartek, pertsonak, Leitzako udalak eta hainbat bertso eskolek. Hori horrela izanik, Udal ordezkariak Lasarteren familiakoekin elkartu ondoren, gai hori lantzeko bilera irekia antolatzea erabaki du Kultura Sailak. Bilera, martxoaren 28an, asteazkenean, izango da Kultur Etxean, 18:00etan.


Miarritzeko hilketa matxista salatzera deitu dute bihar

Miarritzeko hilketa matxista salatuko du bihar Oreretako Mugimendu Feministak. Horren harira, elkarretaratzera deitu du bihar, 13:00etan Gamon Zumardian eta herritar guztiak deitu ditu parte hartzera.

Atzo aurkitu zuten 75 urteko emakumearen gorpua haren etxean, baita, 77 urteko senarrarena ere. Senarrak hil zuen emaztea.

Biharko mobilizazioa, Emakumeen Mundu Martxak egindako deialdiaren harira egindakoa da. Miarritzekoa aurten Euskal Herrian izandako hirugarren hilketa matxista da.

Adierazpen instituzionala

Azken hilketa matxista salatzeko Oreretako Mugimendu Feministak deitu duen elkarretaratzera deitu ditu herritarrak udalak. Protestarekin bat egin du, gaur bertan zabaldu duen adierazpen instituzionalean. Adierazpen hori, alderdi politiko guztiek adostu dute aho batez, eta hilketa matxista erabat gaitzestearekin batera, emakumeak indarkeria matxistarik gabe bizi daitezen lanean jarraitzeko konpromisoa berretsi du. Herritarrak eta bereziki gizonak, beren jarrera eta jokaerei erreparatzera deitu ditu, halaber, eta edozein erasoren aurrean jarrera aktiboz jokatzera.

Elkartasunik beroena adierazi diote emakumearen familiari, eta herritar guztiak deitu ditu bihar 13:00etan Zumardian deituta dagoen elkarretaratzearekin bat egitera.


Herrian "beharrezko guztia" dagoela erakutsi nahi dute Ezkontza Erakustazokarekin

Igandean Sanagustinen egun osoz izango den azokan hainbat dendari eta eragileren eskaintza ezagutu ahal izango da

.19:00etan ezkontza arropa desfilea eskainiko dute Sanagustinen jarritako pasarelan

Herriko hainbat denda eta eragilek Ezkontza Erakustazoka antolatu du hamargarren aldiz. Igande honetan, urtarrilaren 16an, egingo da azoka, Sanagustinen, eta ezkontza arropa desfilea ere izango da. Goizez 11:00etatik 14:00etara eta arratsaldez, 16:00etatik 20:00etara izango da zabalik erakustazoka.

Honakoak dira antolatzaileak: Kimetz ileapaindegia, Ordulari erloju-denda, M4A arropa denda, Urrestilla gizonezkoen trajeak, Halcon bidaiak, Irene Altuna loradenda, Angel argazkilaria, Leire Santillan diseinatzailea, Xabi Dantzaleku DJ-a, Grupo Codorniu kabak eta ardoak eta Olazal hotel jatetxea.

Antolatzaileek modu honetan zera erakutsi nahi dute: ezkontzea erabakitzen duten bikoteek herrian bertan topa ditzatela ezkontzarako beharrezkoak dituzten gremio eta zerbitzuak, kanpora joan gabe. Hala, eskain dezaketena erakutsiko dute antolatzaileek azokan.

Erakusketaz apartekoak

Parte-hartzaileek jarriko dituzten postuez gain, egun osoan zehar kaba eta ardo dastaketa egongo da doan Grupo Codorniuren eskutik.

Bestalde, 19:00etan ezkontza arropa desfilea eskainiko dute Sanagustinen jarritako pasarelan. Herritarrak izango dira, gehienbat, modelo lanak egingo dituztenak eta emakume, gizonezko, amabitxi nahiz ume arropak ikusi ahal izango dituzte bisitariek.

Horrez gain, aurten ezkontzeko asmoa duten bikoteei datuak hartuko zaizkie egun osoan zehar eta desfilearen amaieran zozketa berezia egingo dute. Irabazleek bi lagunentzako afaria eta gaua pasatzeko aukera izango dute Bidaniko Olazal hotel-jatetxean.


Koronabirusak ekonomian eragiten dituen kalte ekonomikoei aurre egiteko zergen arloan neurri bereziak hartu ditu Bizkaiko Foru Aldundiak

Koronabirusaren hedapena gelditzeko ezarri diren murrizketek gizartean eta ekonomian ondorioak edukiko dituztela jakinda, Bizkaiko Foru Aldundiak herritarren likidezia hobetzeko zergen arloan hainbat neurri hartu ditu. Hori horrela, martxoaren 16tik ekainaren 1era bitartean egin beharreko zerga-betebeherrak, hau da, zergen ordainketak, autolikidazioak eta aitorpenak, mugatu, eten edo atzeratzea erabaki dute.

Bestalde, Foru Aldundiak egin beharreko itzulketak bermatuta daudela jakitera eman dute. "Enpresen eta lagile autonomoen likidazioa bultzatu asmoz, Bizkaiko Foru Aldundiko Ogasun eta Finantza Sailak datozen hilabeteetan egin beharreko itzulketak beramatzen ditu, eta ahal den einean aurreratu egingo ditu", azaldu dute prentsa oharrean.


Hemezortzi urrats enplegurako

Ikasleak udal ordezkariekin, diplomak jaso eta gero

Bidasoa Bizirikekin elkarlanean eta Hondarribia Abian Enplegu eta Garapen Ekonomirako Planaren barruan Hondarribiko Udalak antolatutako Baratza ekologikoa eta Community Manager ikastaroetan parte hartu izan duten herritarrek atzo eguerdian jaso zituzten euren diplomak.

Udaletik adierazi dutenez, “ikastaroen helburua lan munduan sartu ahal izateko gaikuntza eman eta lan esperientzia eskaintzea izan da” eta guztira 18 pertsonak jaso dute formazioa apiriletik ekainera arte, denak herriko langabeak. Hain zuzen ere, proiektu profesional bati ekiteko asmoa duten herriko langabeei zuzenduta zeuden ikastaroak eta Lanbideren diru laguntza jaso dute.

Diploma banaketan Aitor Kerejeta alkateak azaldu zuenez, Baratza ekologikoa ikastaroan hamar lagunek parte hartu dute, eta teoria zein praktika lantzeko aukera izan dute. 275 ortduko ikastaroa izan da eta “Botika baserriko udal lurretan eta herriko lehen sektoreko nekazaritza ustiategietan aritu dira lanean”.

Eta Community Manager ikastaroan zortzi pertsona izan dira parte hartzen eta 212 ordukoa izan da. “Ikastaro honetan ikasleek Hondarribiko hamabi bat establezimendu izan dituzte praktikak egiteko: ikasleek establezimenduei aholkua eman diete Interneten duten irudia hobetzeko”, adierazi zuen alkateak.

Juan Luis Kalixa Silanes Landa Garapeneko zinegotziak gainbegiratu ditu ikastaroak eta biak ala biak arrakastatsuak izan direla nabarmendu du. “Azken batean, helburua zera zen, langabezian dauden hemezortzi pertsona horien lanbiderako ahalmena hobetzea, lan arloan irtenbidea aurkitzeko eta gaur egungo merkatu zailean eskatutako bi profil landu ahal izateko. Biak oso proiektu arrakastatsuak izan dira eta aurrera jarraitzeko bidea zein den erakutsi digute”, adierazi zuen Silanesek.


Biktima faltsu baten bikotekidearen plantak egiteagatik atxilotu dute

Emazte haurduna trenean zihoala salatu zuen gizonezkoak, baina ondoren Poliziak jakinarazi duenez, gizona iruzur egiten saiatu da, emakumezko hori ez baita existitzen.

Polizia Nazionalak gizonezko bat atxilotu du, Santiagoko trenaren biktima faltsu baten bikotekidearen plantak egitea leporatuta. Gizonezkoak emazte haurduna trenean zihoala salatu zuen, baina ondoren Poliziak jakinarazi duenez, gizona iruzur egiten saiatu da, emakumezko hori ez baita existitzen.

Agenteek ikerketa abiatu zuten gizonezkoaren "zentzurik gabeko" adierazpenen ondorioz. Ondoren Poliziak jakin duenez, atxilotuak hiru erreklamazio ditu: lapurreta, bidegabeko jabetzea eta iruzurra.


Bi lagun hil dira Beran eta Muxikan, errepide istripuan

Auto gidaria zen Beran hildakoa. Muxikako biktima, aldiz, ibilgailu batek harrapatuta zendu da.

Auto gidari bat hil da gaur goizean Bera parean (Nafarroa), NA-121 errepidean, trafiko istripuan. Goizeko ordubatak hogei gutxian izan da ezbeharra: kamioi batek eta haren autoak talka egin dute, eta orduantxe zendu da kotxeko gidaria, Nafarroako Gobernuak jakinarazi duenez.

Muxikan (Bizkaia), berriz, 79 urteko gizon bat hil zen atzo auto batek harrapatuta. Ariatza auzoan jazo zen istripua 21:20 inguruan, BI-635 errepidean.

Osasun zerbitzuak eta Ertzaintza bertaratu ziren istripua jazo zen lekura, baina, gizonezkoak zituen zauriak larriak zirela-eta, ezin izan zuten egin haren biziagarik ezer egin.

Ertzaintzak ikerketa abiatu du, gertatutakoa argitze aldera.


Jamaikako atletek dominak urrez, oinak buztinez

Abuztu honetako Olinpiar Jokoetan gehien txalotuenetako atletek Jamaikaren koloreak zeramatzaten. Usain Bolt-ek urrezko hiru domina irabazi eta munduko beste hainbeste marka ondu zituen. Urrezko hiru gehiago ere izan zen. Une labur batez jamaikarrek ahaztu zituzten beren mixeriak.

Usain “Tximista” bolt-ek 100 metroetan urrea irabazi eta historiaren orrian 9,69 izkribatu zuenean bere bi besoak zabalduta, festa handia izan zen Jamaika osoan. Ez zuten denek berdin gozatu. Biharamunean, abuztuak 17, hiru gazte azaldu ziren bala ugariz hilik Kingston hiriburuaren mendebaldean. Jamaikaren bi aldeak, kiroletako balentriarena eta bortizkeriaz gainezka egiten duen marjinalitatearena, estu daude lotuta.

Romain Cruse irakaslea da Karibeko uharte ugarietako biztanle ingeles-hiztunei zerbitzu ematen dien University of West Indies-en. Crusek Le Monde Diplomatique hilabetekarian Médailles d’or jamaïcanes plazaratu du, nazio baten etsipena kiroleko garaipenetan urreztatzen duten gizon-emakumeak eta hauen sorlekuetako txirotasuna eta zanpaketa giroa erkatuz.

Usain Boltez gain urrezko dominak ekarri zituzten Jamaikara Shelly-Ann Fraser-ek, Melaine Walker-ek eta Veronica Campbell-Brown-ek. Eta Bolt ez beste hirurak Kingston hiriburua inguratzen duten ghettoetan sortuak dira. Shelly-Ann Fraser Waterhouse auzokoa da. Romain Crusek idatzi duenez, bertako elizak funtzioak eten omen zituen igandeko ordu hartan, herritarrei heroi gazteak 100 metroetako lasterketa nola irabazten zuten ikusten –beste bi jamaikarren aurretik gainera– eta ondoren kaleak pozezko festaz leherrarazten uzteko.

Waterhouse auzoa bat gehiago da Kingstongo mendebaldeko auzotegi txiroen artean. Pobrezian murgilduta dagoen zonalde horri Olimpic Gardens deitzen diote bere biztanleek aspalditik. 1962an, Helsinkiko Olinpiar Jokoetan, auzo horietan sortutako Rhoden, McKinley eta Wint-ek 400 metroetako hiru dominak ekarri zituztenetik.

Kirolari asko eman dituzte Kingstongo txabolategiok. Gaur egun Jamaikako futbol ligako lehen mailan ekipo nagusien artean daude ghetto hauetakoak: Tivoli Gardens, Seaview Gardens, Arnet Gardens, Boy’s Town, Waterhouse, August Town...

Baina ez da gozo bizitzen auzootan. Kaleko hizkeran garnison deitzen dituzten txabolategiotan “bortizkeria lotzen zaio tribalismo politikoari, komertzioei egiten zaien racketari –ez legezko zerga– eta kanabis, kokaina eta arma trafikoari”, idatzi du Crusek.

Jamaika oso berandu iritsi zen independentziara, 1962an, eta Crusek aipatzen duen tribalismoa geroztikako urteetan mamitzen joan da. Independentziaren ondoren, populazioaren gutxiengoa den jende zuriak ondo lotu zuen sindikatuen eta alderdi politikoen gaineko kontrola, uharteko aginte politiko eta ekonomikoa atxikitzeko. Eta horretarako, dio Romain Crusek, bi alderdi nagusiei nork bere lurraldea kontrolatzeko aukera eman zitzaien.

Jamaican Labor Party (JLP) kontserbadorea eta populista omen da. Aldiz, People National Party (PNP) sozialismo moderatuaren ildotik abiatu zen. 1980ko urteetan, ikertzaile honi sinestekotan, bi alderdien arteko ezberdintasun ideologiazkoak lausotu ziren. Edward Philip Seaga kontserbadoreak zor handitan sartu zuen herrialdea eta Nazioarteko Diru Funtsak zuzenean eskuhartzen zuen Kingstoneko erabakietan.

Legerik gabeko txabolategiak

Ideologiaz edo estrategiaz berezi ezin ziren alderdiek 1980ko hamarkadan borroka gogorrari ekin zioten, nork beretzat zeukan lurraldean nagusitasuna irabaztearren. Taldeak armatu zituzten auzoetan eta horiei aginte puska bat eman zieten, lanpostuen edo etxebizitzen banaketa zaintzeko, kaleak, etxadiak edo are auzo osoak kontrolatzeko.

Arma asko zebilen kaleetan lehendik ere, 1970eko hamarkadak CIAk Michael Manley sozialistaren gobernua hondoratzeko PNPko bandak iskiluz hornitu zituenetik. Baina 1990etatik eta batik bat 2000.etik auzotegien kontrol armatu hori askoz nabarmenagoa omen da. Zehazten hasita, Waterhouse PNPrena da eta Tower Hill eta Seaward Pen JLPrenak, hori Olimpic Gardens deitzen den zonaldean. Horrela Kingstoneko edo are Jamaikako leku askotan. Alderdi bakoitzak “bere” zonaldean %90ez irabazten du.

Karibean eta beste leku askotan kolonialistek zerabilten frantsesez économie de plantation eta ingelesez plantation economy deitu izan dutena. Hau da, labore bereko soro erraldoiak langilez edo esklabuz landuak. Romain Cruseren ustez Jamaikakoa litzateke plantazioko ekonomia eraldatu bat. Beltzak %91 izanik, Jamaikako enpresetako buruzagien erdiak hogeita bat familia zuritako kideak dira.

Horiek kudeatzen dituzte, beste alorren artean, uharteko turismoaren babespean sortutako negozioak, sarritan AEBetako kapitala dutenak eta irabazi nagusiak atzerrira bidaltzen dituztenak. Karibean ohikoa den bezala, hemen ere turismo gune erraldoiak segurtasunezko hesiz ondo inguratutako sasi-paradisuak dira, batzuetan beren ospitale eta guzti hornituak. Baina gainerakoan, jamaikatarren bizimaila Ameriketako apalenetakoa da. Malaria azaldu da berriro 2006an Kingstoneko auzotegietan.

Jamaikako ofizio nagusia espainolez buscarse la vida, frantsesez la débrouille esaten dena da. Uharteko Barne Produktu Gordinaren ia erdia ekonomia informaletik dator. Honek kutsatzen du bizi ekonomiko eta sozial guztia, baita turismoaren edo musikazko produkzioen alorretako negozioen itzalean ere. Mendebaldeko Indietako Unibertsitatearen ikerketak erakutsi du Kingston hiriburuko biztanleen bi heren agintariek abandonatuta dauzkatela. Milioi erdi jendetik 350.000z goiti Munduko Bankuak pobrezia kronikoa deitzen duen mailaren azpitik bizi dira. Bizi edo iraun.

Amnesty Internationalek ere salatu du abandonatze hori “Elkar hil dezatela” izendatu duen dosierrean, gaineratuz poliziak direla herrialdean gertatzen diren hilketen heren baten errudunak. Bortizkeriazko hilketetan ere txapeldun baita Jamaika. 2007an 1.446 asesinaketa gertatu ziren bere kaleetan.

Joan den abuztuan jamaikarrek beren mixeriak ahaztu ahal izan dituzte apur bat, Fay ekaitz tropikalak eragindako zauriak ere bai. Jamaikak karriketan ospatu zituen bere ghetto youth –ghettoko gazteriaren– azañak. Shelly-Ann Fraser-ek 100etan egin zuenak herri osoa harritu baitzuen, saritzat udalak agindu du atletaren sorlekua den Waterhouserako bidea konponduko duela. Urre hoberik ez zen posible, gehienek argindarra pirateatuz lortu behar duten auzo honetan.

Karibeko beste uharte asko bezala Jamaika independientea ere Commonwealth-eko kide da: estatuburu Elizabeth II.a daukate.

Argazki oina: “Go-Local Jamaica” guneak erakusten du irudi hau Interneten. Abuztuaren 17an egina dago Pekinen. Bezperan, Usain Boltek 100 metrotako esprintean modu harrigarrian lortu zuen urrezko domina eta munduko marka ondu. Biharamunean, diziplina bereko emakumezkoen lasterketan, Jamaikako atletek zeharkatu zuten helmuga lehenbiziko hiru postuetan. Erdian ageri dena da Shelly-Ann Fraser, urrearen irabazlea, Kingston hiriburuko Waterhouse txabolategiko biztanlea. Ezker-eskubi dauzka Sherone Simpson eta Kerron Stewart, zilarrezko domina bana eskuratu zutenak, denbora berean sartu izanagatik. Txapeldun bat eta bigarrengo bi, beraz. Kronikek diote saio hau ikusteagatik Waterhouseko elizan funtzioak atzeratu egin zituztela.

Informazio gehiago

Kronikaren iturri nagusia Le Monde Diplomatiquen

Romain Cruse-ren Les îles de l’antimonde liburua

Jamaika Wikipedian

University of West Indies, Karibeko ugarte ingeles-hiztunen unibertsitatea, Cruseren lantokia

Amnesty International-en azken txostena Jamaikari buruz

Go-Local Jamaica egunkari elektronikoa


Azpeitiko Udal Euskaltegian matrikulazio epea ireki da

Azpeitiko Udal Euskaltegian matrikula irekita dago otsailean hasiko diren ikastaroetarako. Euskalduntze (euskara ikasi nahi duten erdaldunentzat), Alfabetatze (euskara aberastu nahi duten euskaldunentzat) eta EGA titulua lortzeko ikastaroak eskaintzen dituzte.

Azpeitiko Udal Euskaltegian otsailean hasiko diren ikastaroez gain, badira beste hainbat ikastaro ere: Ipuingintza ikastaroak, Jolas eta Kanten ikastaroak, EGA ondoreneko Iturri Onetik I eta Iturri Onetik II (biak ere euskararen kalitatean sakontzeko ikastaroak) edota Josten ikastaroa (oinarrizko idazkiak sortzeko ikastaroa, ordenadore bidez).

Argibide gehiago nahi izanez gero, deitu 943-811947 telefonora edota euskaltegiak Perdillegi, 3, Istitutuan, duen egoitzara azaldu.


Erosketa saskia

Nutrizioari buruzko jardunaldien barrenean «Erosketa saskia» izeneko mahaingurua eginen da urriaren 25ean, asteazkenarekin, Kasinoan, 17:00etan.


Natzak filmak emango ditu kalean datorren astean

‘Sanfermines 78’, ‘La toma’ eta ‘Paradise Now’ izango dira aurtengo filmak. Datorren asteartean, asteazkenean eta ostegunean, 22:00etan, Karkaban.

Natza kultur elkarteak Udako zinea antolatu du aurten ere eta Aralar taberna ondoko plazan, aire librean, Sanfermines 78, La toma eta Paradise Now ikusi ahal izango dira datorren astean. Aurtengoan hiru filmak hiru egunetan jarraian jartzeko asmoa dute eta proiekzioak, etzi, asteazkenean eta ostegunean izango dira, 22:00etan.

Etzi, ‘Sanfermines 78’

Etzi hasiko da Udako zikloa eta Sanfermines 78 filma jarriko dute, 2005ean Euskal Herrian egindako filma eta 1978ko San Fermin jaietan izandako istiluak gogoratzen dituena. Istilu haietan German Rodriguez hil egin zuten. Asteazkenean La Toma (The take) jarriko dute, Kanadan 2004an egindako filma, eta ostegunean Paradise Now, Palestina eta Israelen arteko gatazkaz hitz egiten duena.

Gaur ‘Pequeña Miss Sunshine’

Astigarragan Astigarragako Foru Plazan Pequeña Miss Sunshine jarriko dute gaur, 22:30etan.


Zipreren B planak ez ditu gordailu txikiak ukituko

Irlako bigarren bankua, Laiki, banku txar bihurtuko dute, eta estatuko eta Elizako ondasunak hipotekatuko dituzteAkordiorik lortu ezean, EBZk diruaren iturria zarratuko dio uharteari astelehenean

Kaosaren atarian dago Zipre, eta herrialdearen kolapsoa egunetako kontua izan daiteke Europako Banku Zentralak (EBZ), mehatxu egin dion bezala, datorren astelehenean azken likidezia iturria mozten badio. Zurrunbiloaren erdian ez da erraza konponbide arrazionalak hartzea, emozioak «puri-purian» baitaude euroguneko agintarien arteko bileretan ere, Reuters berri agentziak telekonferentzien gainean argitaratu duen informazioaren arabera.

Urduritasuna da nagusi Bruselan, baina gehiago Nikosian: agintarien artean eta herritarren artean. Atzo Nikos Anastasiades presidentearen B planaren gaineko informazioak filtratzen joan ziren heinean, gero eta herritar gehiago pilatu ziren legebiltzar kanpoan. Troikak —EBk, EBZk eta NDFk— eskainitako 10.000 milioi euroko erreskatearen truke bildu beharreko 5.800 milioiak eskuratzeko plan alternatiboa eztabaidatu zuten atzo arratsean alderdiek Nikosiako Parlamentuan.

Hasierako mehatxua uxatu eta 100.000 eurotik beherako gordailuak ez ukitzeko, funtsean, estatu osoa hipotekatzea erabaki du presidenteak: lehenik, bigarren bankua (Laiki) berregituratu eta banku ona eta txarra sortzea; bigarrenik, solidaritate funts bat sortzea, eta hor jarriko lituzkete, besteak beste, estatuaren ondasun higiezinak eta Eliza ortodoxoarenak, eta baita pentsioen funts nazionalizatuak ere; eta horrekin guztiarekin 4.800 milioi euro baino lortuko ez luketenez, 100.000 eurotik gorako gordailuei zerga bat (oraindik zehatu bakoa) ezarri beharko diete, Bruselak behartutako 5.800 milioiko sakrifiziora iristeko.

Hori guztia irakurri eta entzun zuten atzo zipretarrek hedabideetan, eta agintariek zati batzuk baino ez zituzten baieztatu. Urduritasunari nahasmena erantsi zion horrek: ilara luzeagoak sortu ziren kutxa automatikoetan, eta 3.000 inguru lagun bildu ziren, haserre, Nikosiako legebiltzar kanpoan. Laiki bankuko langileak asko, bankua itxi eta kale gorrian geratuko zirelakoan.

«Ez dugu itxiko Laiki Bank», idatzi zuen, egoera lasaitu nahian, DISY gobernuko alderdiko Alexandros Sinkak Twitterren. «Ez dezagun zentzua galdu. Munduko bazter guztietan berregituratzen dira bankuak on eta txarretan», gaineratu zuen.

Brusela eztabaidatzeko prest

Zipreko Banku Zentralak iragarri duenez, Laiki bankua banku txarra bihurtuko da. 100.000 eurotik beherako gordailu guztiak Cyprus Bank banku onera (herrialdeko lehen bankua da) pasatuko dira. Banku oneko bezero berankorren maileguak eta 100.000 eurotik gorako gordailuak,aldiz, banku txarrera. Laikiren desegite ordenatuarekin 2.000 milioi aurreztuko lituzke Nikosiak. Beste 2.800 milioi Elizaren eta estatuaren ondasunekin eta pentsio funtsekin osatutako funts solidarioarekin. Eta 1.000 milioi gordailu handienen zergekin.

Kapitalen ihesa kontrolatzeko legea ere eztabaidatu zuen atzo legebiltzarrak, datorren asteartean bankuak zabaldutakoan gerta daitekeen uxaldia saihesteko. Egungo corralito-arekin asko jota egunean 1.000 euro atera dezakete herritarrek, baina Laikiko bezeroak egunean 260 euro atera ahal izango dute gehienez ere.

Neurri horiek guztiak hartuta ere, ikusgai dago euroguneak onartuko ote duen B plana. Atzo telekonferentzia egin zuten 17 finantza ministroek, euroguneko ekonomia txikienak eragindako lurrikara zelan baretu eztabaidatzeko. Plana troikari «berehala» aurkezteko eskatu zioten Zipreri, Brusela «prest» dagoela eztabaidatzeko.


Udal eraikinekin zenbatek duten zorra galdetu du PPk

Udalak bere jabetzan dituen eraikinen inguruko galderak egin zituen atzo PPk. Jakin nahi dute, ea zenbat enpresa edo norbanakok dituzten zorrak, udalaren eraikinekin. Zenbatekoa den zor hori guztira eta zor horiek direla eta, zenbat kaleratze egin dituen udalak. Izan ere, atzo azaldu zuten Bilduk kaleratzeen inguruan duen iritzia bazekitela, baina ez «etxean gertatzen ari dena». Galderak idatziz erantzuteko eskatu dio PPk Bilduri.


Irakaskuntzan grebara deitu dute hilaren 25erako Gipuzkoan, Araban eta Bizkaian

Greba deialdiaren aurreabisua jasotzean, Jaurlaritzak bertan behera laga du mahai sektoriala «Bilera egin aurretik grebara deitzea» salatu du Gasteizek


Kalitatea garaiz esnatu da

Hasiera-hasieratik Olimpique Lyonen aurkako partidaren ondorioak antzeman ditu Realak Elx saiatuaren zelai zaileanVelak sartu du txuri-urdinen gola, jokaldi ona biribilduduta; Sangallik debuta egin du

Golak: 1-0: Corok (2. min. ); 1-1: Velak (74. min.). Epailea: Perez Montero. Txartel horia: Elxeko Botia, Del Moral, Lomban eta Sapunari; eta Realeko Vela, De la Bella eta I. Martinezi. Bestelakoak: 23.859 ikusle Martinez Valero futbol zelaian.

Futbolari trebeak izatearen balioa erakutsi zuen Realak atzo Martinez Valero zelaian, lan txikia egin arren neurketa irabazteko zorian egon baitzen bukaeran. Talde batak zein besteak 85 minutuetan egindakoaren arabera, bidezkoa ote zen Carlos Velak bigarren gola sartu izana langara bidalitako baloi hartan? Seguru ezetz. Hala ere, kalitateak ez du ezer jakin nahi izaten berdeguneko justiziarekin eta txuri-urdinek nahikoa izan zuten jokaldi fin bakarra lantzearekin partida berdintzeko.

Bero-bero ekin zion etxeko taldeak partidari. Gosea, grina, nahia... Realak ez zituen osagai guztien jabe ziren. Bultza eginez zelairatu ziren segundo gutxitan 24 urteko etena ezerezean utzi nahirik, eta harmailetan Lehen Mailako futbola berriro ikustera joan ziren horien gozamenerako, Corominasek gola sartu zuen izerditzen hasi eta berehala. Gipuzkoarrek erditik atera orduko ezagun zuten aurpegieran zerbaitek ez zuela behar bezala funtzionatzen. Aurreneko korner jaurtiketan, nekez aterako dira aurrerantzean horren bigun Jagoba Arrasatek zuzendurikoak, Elxekoek zuloan sartu zuten baloia. Seferovic, Bravo eta Estradak zerbait gehiago egiteko modua izan zuten. Bihotzarekin sartutako gola izan zen.

Getafe eta Olimpique Lyonen kontra donostiarrek ez zuten erraztasunik eman eta segurtasun ardatzak ez zuen pitzadurarik izan. Atzo, ordea, lehen zatian batez ere, Realaren jokoa ezezaguna izan zen. «Zelai erdian estu hartuko ditugu», aurreratu zuen Fran Escriba etxeko entrenatzaileak. Esan eta egin. Barruko jokorik gabe biluzik geratu ziren donostiarrak. Elustondo, Pardo eta Granero erdilarien artean distantzia handia zegoen, eta hirukote horretatik atzera eta aurrera are eta handiagoa. Elxek ez zuen ezer jakin nahi izan jokoa lantzeaz. Min egin nahi zuen. Behetik gora bizkor joanez eta ahal zuen bakoitzean baloia astinduz. Nagusi zen. Horren adibide, Botia atzelariak izandako aukera falta jaurtiketa batean. Huts egin zuen Bravoren ate aurrean bakar-bakarrik zegoenean. Velaren eta Chory Castroren banakotasunek agerian utzi zuten Realaren talde jokoak urratuak zituela toki guztietan. Atzealdeko lana, talde osoarena, oso eskasa izan zen momentu askotan. Gogoangarria izan zen Gerlanden gertatua, eta horrelakoetan zaila izan ohi da kontzentrazioari eustea. Hautsita aritu ziren batera eta bestera.

Bigarren zatian, hobeto

Aurreneko ordubetean gehiago izan ziren etxekoak. Indarrak neurtzean kale egin zuten, ordea. Xabi Prieto, David Zurutuza eta Marco Sangalli zelairatu zituen Arrasatek gero, eta baloiaren jabe egin zen behingoz. Apurka Manu Herrera atezainaren areara gerturatzen hasi ziren txuri-urdinak. Artean ez zuten argi eta garbi mehatxatu, baina dagoeneko ez zen hasierako talde samur hura. Ordu laurdenaren faltan ongi hartu zuten elkar Estradak eta Prietok eskuin hegalean, eta donostiarrak goleko pasea eman zion Velari. Mexikarrak ongien egiten duena egin zuen. Ia nahigabe. Emaitzak bete egin zuen Reala. Lur hartzea zen helburua eta, lanak izanagatik, lortu zuen. Orain hegan egin behar berriro. Izarrak eskura ditu.


Eguraldi makurrari aurre egin diote pentsiodunek

Hileko lehen astelehenetan egin ohi duten bezala, pentsiodunek manifestazioa egin dute herriko kaleetan zehar pentsio publiko duinak eskatzeko.

Euriak eta hotzak ez ditu pentsiodunak gelditu, eta herrian zehar eraman dute pentsio duinen aldeko aldarria.


Heldu da momentua

Aurreko batean, zutabe honetan bertan, DRTren denboraldia aztertu ostean, oraindik mailari eusteko aukerarik bazegoela aipatu genuen, karanbola askoren menpe bazegoen ere.

Ekainaren bigarren astean gaude, lehiaketa gehienak bukatuta daude, eta esperotako karanbola hura gauzatu da. Bakarrik falta zaigu zehaztea nor izan dute aurrean Durangoko rugbilariek. Biak ezagunak ditugu, hainbat urtetan aurkari izan dituztelako Ohorezko B maila honetan.

Alde batetik, VRAC Quesos Entrepinares taldea dugu. Aurten Ohorezko Mailako txapeldun izandako taldearen filiala. Talde gaztea, agian eskarmentu gutxikoa, baina kalitate handia duena. Bidean Bilbo-Universitario Rugby eta Garabi Ordizia utzi ditu kanpoan.

Bestetik, Avileseko Os Belenos taldea, bere ibilbidean RC Ferrol eta Iruñeko La Unica taldeak hartu ditu mendean. Eskarmentu gehiagoko taldea da, etxean indartsua eta kanpoko partidetan apur bat errendimendua jaisten duena. Jokalari atzerritar batzuk ditu.

Aurreko larunbatean jokatutako norgehiagokan Valladolidekoek lortu zuten garaipena, baina lehenengo zatiaren amaieran asturiarrak zihoazen aurretik markagailuan, 6-18.

Nor izan daiteke aurkari errazena? Halako egoeretan ez da aurkari errazik egoten! Talde bakoitzak bere dohainak ditu, eta, egia esan, berdin dio bata zein bestea egokitzea durangarrek dakitena egiten erakusteko gai badira. Hor dago nire ustez gakoa: sinestea.

Liga amaitu zenetik torneo, lehiaketa eta lagun artekoak jokatu behar izan ditu DRTk. Baina une erabakiorra heldu zaie, bi final dituzte aurretik mailari eusteko. Larunbatean jakingo dugu noren kontra. Ekainaren 16an eta 23an jokatuko dituzte partidak, lehenengoa kanpoan, bigarrena Durangon. Zortea izan dezazuela. Gora DRT!


Apirilaren 20an izango da Mendiko Lagunak taldearen Bazkideen Ibilaldia

“Ataka zaharrak berreskuratzen” lelopean, eta urteko hitzorduari jarraituz, Bazkideen Ibilaldia antolatu du Amurrioko mendi-taldeak apirilaren 20rako.

Ibilbide hau egin beharko dute mendizaleek: Lendoñogoiti-Bedarbide-Atezabal- Lendoñobeiti-Saratxo-Amurrio. Guztira, 18 km.

Abiapuntura joateko, busa jarriko du Mendiko Lagunak taldeak. Goizeko 8etan irtengo da, Telefonicaren egoitza ohiaren paretik, Araba kalean.

Ibilaldian parte hartu ahal izateko, bazkideek 3 euro ordaindu beharko dituzte, eta bazkide ez direnek, berriz, 5 euro. Izena emateko, mendi-taldearen egoitzara joan behar da astearte eta ostegunetan arratsaldeko 7etatik 9etara, edo, bestela, telefono-zenbaki honetara deitu: 945 025 255.

Halaber, ibilaldiaren ondoren, 15:00etan, herri-bazkaria izango da egoitzan bertan. Bazkaltzeko, 10 euro ordaindu beharko dira.


Euskal blogosfera indartsuago baten alde

Ez da aspaldi blogen beharren inguruan solasaldi bat baino gehiago izan dugula, sare sozialetatik batipat. Blogetan antolatu zuen Azkue fundazioak, eta inkestaren osteko datuak eman zituen.

Nik neuk kezkaz bizi dut hori, eta halako susperraldi bati ekin nion gaztelumendi.eus blogean bertan. Edukiak gehitu, irudia zaindu, sareotan hedatu, eztabaida bultzatzen saiatu… eta gainera nolabaiteko oihartzuna ere izan zuen kontuak.

Baina, ekaitzaren ostean heldu dela barealdia. Nori axola dio euskal blogaririk baden edo ez? Orain youtuberrak daude modan, eta guk ere youtuber ezagun, arrakastatsu eta euskaldunak behar omen ditugu, aidanean.

Uste dut, inoiz ez bezalako aukera daukagula euskaldunok Interneten. Blogak dira inoiz eskura izan dugun tresnarik erraz eta eraginkorrenak. Webguneak egiteko, edukiak sortzeko, ideiak hedatzeko, irakaskuntzarako, enpresetako kontuak zabaltzeko… zernahi kontu eta aukera eskaintze dute informazioa eta edukiak kudeatzeko tresnek.

Duela hamar edo hamaika urte, gogotsu ekin genion blogak sortu eta hedatzeari. Testuak idatzi. Erantzunak utzi. Elkarren berri izan eta eztabaidak konpartitzen aritu ginen. Gaur egun sare sozialek betetzen dute gure denboraren tarte hori nagusiki. Hala ere, bloga duenak, tresna indartsu bat du eskura. Eta merezi luke tresnok eta baliabideok batera jarri eta ezagutzera ematea. Euskal blogosfera indartsuago bat behar dugula alegia.

Eta zu zeu, irakurle, informatikari, sortzaile, zer egiteko prest zeundeke?

Edukiak sortzearen garrantzia ikusita, euskal blogek zer ekarpen egiten dute?

Zer gehiago egin dezakegu blogariok eta Internet euskalduna bultzatzen dugunok orohar’

Ohiko galdera, ondo ahal goaz bide honetan?


Errekatxulon 260 zuhaitz landatu ditu Haritzaldek

Añorgan bertako zuhaitzak landatzeko ehun bat pertsona elkartu ziren pasa den larunbatean. Errekatxulo errekastoa berreskuratzea du helburu Haritzalde Naturzaleen Elkarteak, eta horretarako ibaiertzeko basoa birlandatu nahi dute. Momentuz, ezkerraldean haritzak, lizarrak eta gereziondoak landatu dituzte.

Elkartekoak lanean ari dira Uraren Euskal Agentziak (URA) eta Donostiako Udalak elkarlanean kanalizaturiko erreka lehengoratu eta naturalizatu dezaten. “Udalaren ekimenez errekasto berean, beherago, URAk asmo horrekin dihardu eta lehen metroak naturalizatu ditu, eskubialdean gainera anfibioentzat putzu bat eraikiz”, azaldu du Haritzaldek. Izan ere, hori bera egitea nahi dute errekastoaren goiko aldean.

“Zuhaitzak eta basoak, bertakoak, ezinbestekoak ditugu, are gehiago bizi dugun larrialdi klimatiko eta ekologiko honetan. Geratzen zaizkigun berdeguneak babestu behar ditugu eta de- gradaturiko eremuak berreskuratzeko ahalegin berezia egin beharra dago. Zuhaitzek uste baino gehiago ematen digute. Berdeari bizitza dario eta gu biodibertsitate horren parte bat garela ezin dugu ahaztu”, azpimarratu dute.

Giro onean

Zuhaitz landaketarekin goizeko lehen orduan hasi ziren, eta familia zein herritar ugari elkartu ziren Errekatxulon. “Bihotz bihotzez mila esker atzo laguntzera hurbildu ziren guztioi. Gustura asko ibili ginen eta goiz zoragarria izan zen”, adierazi dute. Era berean, Juantxo tabernari eskerrak eman dizkiote “hamaiketako goxoa” prestatu zietelako.

Hainbat elkartetako eta herri mugimenduetako jendea ere gerturatu zen babesa agertzera: Fridays For Future, Ekologistak Martxan, Greenpeace, Donostia Defendatuz eta Naturkon.

Aurrera begira, Añorgaren aspaldiko aldarrikapen bat egi bihurtu nahi du Haritzaldek: “Belartza Goikoak eta Errekatxulok Unanue Landa Parkeko zati izan behar dute eta parkea legealdi honetan egi bilakatu nahi dugu”.


Erronka polita

Saio koloretsu, atsegin eta aberatsa igande goizean Tolosako Leidor antzokian dastatu ahal izan genuena, Nazioarteko Abesbatza Lehiaketaren amaieran. Aurreko egunetan lehiaketan gertatutakoaren lagina. Jaialdi honek artistikoki goi mailari eusteko duen gaitasunaren adierazle izan zen. Irabazleak jada Tolosan eta bestelako hamaika trantzetan zaildutako talde ezagunak genituen.

Hasieratik berotu zen giroa, ikusleek ez baitzuten huts egin Alemaniako Ensemble Quartonal taldea saritzeko hautuan. Laukote gazteak, kantu eta antzezpen baliabideak uztartuz, kalitatezko umorez gozarazi zigun. Menturaz, txapela janzterik ez zuten izan, Tolosakoaren antzeko demetan arauak ez betetzeak isuna baitakar, eta horiena, txikia izanagatik, nahikoa izan zitzaien sailkapeneko lehendabizikotik hirugarren postura jauzi egiteko: emanaldiaren hamabost minutuko gutxienekoa ez zuten bete!

AEBetako The Rose Ensemblek eskuratu zituen ahots taldeetako bi txapelak. Bere aurkarien aldean, musika garai eta kontzeptu askotarikoak lantzerakoan erakutsitako estilo eta tinbre malgutasuna nabarmenduko nuke; polifonia klasiko zein garaikideak, monodia herrikoiak zein gregorianoak, bakoitzari nortasun propioa eskaintzeko intentzioak, aberastasunaren adierazgarri dira horrelako txapelketa baterako. Hirugarren eta laugarren saria jaso zuen Alemaniako Ensemble Quartonal izan daiteke aurrekoaren konparaziorako. Guztia oso polit egina, baltsamikoa, baina ñabardura gutxiagokoa beharbada. Edo baita sarietatik at gelditutako Frantziako Quatuor Meliades emakume laukotea ere; lehen momentutik erakargarri egin zitzaidan soinu biribil, sarkor eta ederrak, musikaren garai desberdinak zeharkatzen zituen heinean, ez zuen giro aldaketa nahikorik erakusten.

Gizon-emakumeen koruek ere, goizeko agintari eta ordezkarien desfileari kontrapuntu mamitsua eskaini zioten. Hirugarren sarietatik bat Filipinetara joan zen Visayas unibertsitateko koruak esker onez eta sentimendu handiz AEBetako (uharteetako nagusien) beltz espirituala eskaini ziguten. Irlandako New Dublinek berriz The Beatles aukeratu zuen. Lehia estuan ibili ziren, ordea, lehen eta bigarren sarien irabazleak.

Nonbait epaileek Frantziako Mikrokosmos taldeko zuzendari, Loic Pierreri ez zioten barkatu itxurazko axolagabekeria. Haren taldea ganoraz eta trebetasunez gainezka dagoen makina da. Bide berrietan urratsak egitea du gustuko, eta hori ekitaldian ere argi utzi nahi izan zuen. Biolin eta koru, jolasti, elkarrizketan jartzeko ez zuen oztoporik izan.

Ukrainako Credo Kamera Koruak, aurtengo garaile absolutuak, ez zuen zoriona ezkutatu. Pozarren eta saltoka ospatu zituen jasotako sariak, argi zuten lehia estuaren ondoren lortutakoa zela emaitza. Nabarmentzekoa iruditu zitzaidan Lorenzo Ondarraren Pater noster obra bikainaren irakurketa sentimenduz betea. Tinbre bikainez jantzitako talde ederrak urtebete gehiagoz erakutsi zuen nagusitzeko bideak jorratzen badakiela. Guridiren Akerra ikusi degu klasikotik koreografia eta umorez beteriko obra dibertigarrietara.

Hurrengo urteari begira, antolamenduak izango du astirik, eguzkiak eta itzalak aztertu eta birplanteatzeko. Besteak beste, eta bertaratzen diren taldeen goi mailari parez pare, ekitaldiek herritarrengan duten arrakasta kaxkarra nabarmentzekoa da, ahaztu behar ez den datua, nire ustez. Jaialdiak aurrera egingo badu, inguruaren babesa jasotzea ezinbesteko egingo zaio, giza eta ekonomikoki. Erronka polita!


Uxotegi eta Illunbe ikertzeko ezohiko batzordeak sortu dituzte

Illunberen etorkizuna argitzeko eta Gaztelubide kaleko eraikinaren inguruan sortutako auzia ikertzeko batzorde bana sortu dituzte. Udal talde bakoitzeko kide batek parte hartuko dute batzordeetan eta, hamabostean behin elkartuko dira.

PSE-EEko Ernesto Gascok gidatuko du, Illunberi irtenbide bat emateko sortutako batzordea. PPri, berriz, Uxotegiko ikerketa batzordea egokitu zaio, eta Ramon Gomez bozeramailea izango du buru. Hain zuzen, PPk eta EAJek eskatu zuten Gaztelubide kaleko eraikinaren okupazioaren auzia argitzeko batzorde bat osatzeko. Hiru hilabeteko epean, auzi horrekin harreman izan duen orok parte hartuko du batzordean.


Erasoarekin jarraitu arren, tropak Gazatik ateratzen hasi da Israel, alde bakarretik

Hamas indargabetu duela iruditzen zaionean, gobernuak amaitutzat joko du 'Hegi Babesgarria', baina su-etenik gabe. Atzo 80 palestinar hil zituen Israelek, eta Netanyahuk esan du Hamas ahuldu arte jarraituko dutela. Hamasek dio ez dagoela inolako konpromisorik betetzera behartuta.

Gazako etxebizitzen eta mezkiten kontrako erasoekin jarraitu du gaur Israelek; orotara, gutxienez 73 palestinar hil ditu azken orduetan. Atzo bezala, goizaldean ere Rafah hiriaren kontra bideratu ditu erasorik bortitzenak. Hegi babesgarria operazioa hasi zenetik, armadak 1.670 palestinar baino gehiago hil ditu, eta 8.900 zauritu. Gehienak zibilak dira. Tzatxi Hanegbi Israelgo Atzerri Gaietarako ministrordearen arabera, ordea, militarrek egindako hainbat ikerketatik ondorioztatu dute "hildako palestinarren %47 terroristak" direla.

Israelgo armadak jakinarazi duenez, hurrengo 24 orduetan iragarriko du Gazatik Israelera doazen tunel guztiak desegin dituela. Orain arte tunel horietako batzuk suntsitzen aritu da Israel, eta ondorengo orduetan gehiago desegitea espero du. Guztiak suntsitu ondoren, soldaduei atzera egiteko eskatuko die, Haaretz egunkariaren informazioaren arabera.

Bien bitartean, Israelek Beit Lahia auzora itzultzeko baimena eman die palestinarrei; duela bi aste joateko deia egin zien, "euren segurtasunagatik". Hala ere, ohartarazi die "kontuz" ibiltzeko, "Hamasek inguruan zabaldutako leherkariak" egon daitezkeelako.

Su-etena negoziatzeko, PAN Palestinako Aginte Nazionalak ordezkaritza bat igorriko du Kairora, Mahmud Abbas presidenteak aginduta —bihar egingo dute bilera—. Maan berri agentziaren arabera, Palestinako hiru alderdi nagusietako —Al-Fatah, Hamas eta Jihad Islamikoko— hamabi kidek osatzen dute taldea. Egiptoko Gobernuak Israeli ere eskaini dio bertan negoziatzeko aukera, baina hark ez parte hartzea erabaki du. "Ez dugu su-eten batez gehiago hitz egingo", esan dio gobernuko iturri batek Haaretz egunkariari.

Abdel Fata Al-Sisi Egiptoko presidenteak gaur berretsi du bere herrialdeak proposatutako su-etena "benetako aukera bat" dela; hala ere, ohartarazi du denbora aurrera doan heinean zailagoa izango dela bakea lortzea. Matteo Renzi Italiako lehen ministroarekin elkartu ondoren egin ditu adierazpenok Al-Sisik.

Atzo, soldadu bat preso hartzea egotzi zion Israelgo armadak Hamasi, baina Hamasen adar armatuak ukatu egin du soldadua atxiki izana. "Ez dakigu ezer desagertutako soldadu baten inguruan, ezta desagerpenaren nondik norakoez ere", azaldu du taldeak. Tel Aviven arabera, Hadar Goldin 23 urteko militarra da desagertutakoa. Maan berri agentziak zabaldutako ohar batean, ordea, milizianoek diote harremana galduta dutela euren kideetako batzuekin, uste dutela hilik daudela, eta posible dela haiekin egotea "ustez" talde horrek atxiki zuen soldadua.